Program - Maatwurk foar Hearrenfean - FNP It Hearrenfean\nFerkiezingsprogramma FNP Hearrenfean 2018-2022\nIt liket nei in pear minne jierren goed te gean mei de gemeente Hearrenfean. Finansjeel binne der de ôfrûne jierren belangrike stappen set, mar op sosjaal mêd en yn de kontakten mei ús ynwenners is der noch hiel wat te ferbetterjen. Wy binne der noch net. Der sil noch in soad enerzjy yn stutsen wurde moatte om dat te ferbetterjen. Neffens de FNP kin dat it bêste mei in kolleezje mei de FNP en in FNP- wethâlder.\nFoar de FNP jilde dêrby de folgjende útgongspunten:\nDe FNP wol eigen inisjatyf, kreativiteit, ferantwurdlikheid en ûndernimmerssin de romte jaan, sadat minsken en mienskippen by steat binne om har optimaal te ûntwikkeljen.\nHearrenfean is as gemeente grut genôch en in gemeente dy't ynspilet op de feroaringen yn de ekonomy en ynheakket op de nije kennisekonomy mei kwalitatyf goeie wurkgelegenheid, sadat der in ein komt oan it ferdwinen fan heechweardich oplaat personiel.\nFoar de FNP binne regels in middel en gjin doel. As it doel sûnder regels berikt wurde kin, kinne de regels wol skrast wurde.\nDe FNP sil noed stean foar in goed sosjaal-kultureel klimaat, op It Hearrenfean mar ek op 'e doarpen. Dat betsjut ek dat de FNP it in goede gong fan saken fynt dat it haadplak fan de nije gemeente - It Hearrenfean - him goed ûntjout. Mar dat der tagelyk foar soarge wurde moat dat dy ûntjouwing net op kosten giet fan de leefberens op de doarpen, de wiken fan it haadplak en it plattelân.\nDe FNP wol it Frysk net kwyt. De gemeente Hearrenfean is twatalich (mear as de helte fan de ynwenners is Frysktalich) en dêrom is de FNP fan betinken dat it Frysk in folweardich plak hawwe moat njonken it Nederlânsk. Yn it ûnderwiis moat foar beide talen, mar ek foar it Ingelsk, romte wêze. De FNP is dan ek foarstanner fan trijetalich ûnderwiis op de basisskoallen.\nDe FNP hat altiten in mienskipspartij west. Dêrom stribje wy nei mear solidariteit, begryp en respekt tusken de ferskate kultueren, tusken earm en ryk, jong en âld, sûn en siik en nei in situaasje dat nimmen oan de kant komt te stean.\nDe FNP is gjin filiaalpartij fan grutte Nederlânske partijen en hat in dúdlike eigen fyzje oer de takomst fan Fryslân.\nOm harren eigenens te bewarjen en te fersterkjen moatte de Friezen in eigen foech hawwe oer alle saken dy't mei dy eigenens te krijen hawwe. De FNP wol dat de polityk út de minsken sels wei komt en ticht by harren bliuwt. De FNP is foar it federalisme, dat it beslissingsfoech delleit by de leechste demokratyske oerheid dy't dat hantearje kin. Dus: de gemeente moat it foech hawwe oer dy saken dy't it sels oankin. Foar de FNP begjint polityk dan ek yn de eigen gemeente. Ticht by hûs, mar al as ferantwurdlik ûnderdiel fan it grutte gehiel. Troch mear direkte demokratyske kontrôle kinne wy útwaaksen bestride dy't troch privatisearring en skaalfergrutting fan publike taken ûntstien binne. It ôfstimmen fan en de regy oer romtlike saken en regionale ekonomy hearre ta in algemien belang dat útstiicht boppe de yndividuele gemeente. Soks heart dan by de provinsje en net by Den Haach.\nDe FNP is fan betinken dat Fryslân binnen it "Koninkrijk der Nederlanden" eigen wetjaand foech krije moat. In eigen foech dat foar de mienskip fan direkt belang is. Bygelyks oer taal, kultuer, ûnderwiis, romtlike oardering, ferkear, lânskip, wetter, soarch, media en miljeubelied.\nAmtners dy't út namme fan de gemeente en it gemeentebestjoer it wurd fiere, moatte it Frysk aktyf behearskje. De gemeente moat dêrfoar syn meiwurkers yn de gelegenheid stelle om in kursus Frysk by de Afûk te folgjen. It sprekt fansels dat ek op de gemeentlike webside it Frysk in lykweardich plak ynnimt.\n1. De sân kearnwearden fan de FNP\n2. De gemeente bestjoert\n3. Sosjaal domein\n4. Leefberens yn doarpen en wiken\n6. Duorsumens en miljeu\n7. De gemeente ûntwikkelet\n1. Demokrasy: De FNP fynt dat de macht oer de oerheid fan it folk is. Minsken moatte safolle mooglik behelle wurde by it iepenbier bestjoer.\n2. Federalisme: De FNP stiet in steatsynrjochting foar dy't minsken en lokale mienskippen it foech en de middels jout om de eigen libbensromte safolle mooglik sels stal te jaan. De FNP wol mear foech nei de provinsje, in sterker provinsjaal bestjoer en dêrtroch in sterker Fryslân.\n3. Ynternasjonalisme: De FNP siket nei wat minsken bynt en sjocht de wrâld as in federaasje fan mienskippen. Minskerjochten en respekt foar oare kultueren en libbensoertsjûgingen steane dêrby sintraal.\n4. Taal en kultuer: Taal en kultuer drage tige by oan de identiteit en dêrmei oan it wolwêzen fan minsken. De FNP wol de Fryske identiteit fersterkje en stiet dêrom noed foar de Fryske taal en kultuer. De FNP makket him sterk foar in Fryslân, dêr't ek oare talen en kultueren respektearre, praktisearre en wurdearre wurde, lykas it Bildts en it Stellingwarfs.\n5. Undernimmerskip: De FNP wol eigen inisjatyf, kreativiteit, ferantwurdlikheid en ûndernimmerskip de romte jaan, sadat minsken en mienskippen by steat binne om harren optimaal te ûntwikkeljen.\n6. Solidariteit: De FNP is in mienskipspartij. Foar it behâld fan de solidariteit moatte begryp en respekt fan wjerskanten tusken earm en ryk, jong en âld, sûn en siik behâlden en fersterke wurde, sadat nimmen oan de kant komt te stean.\n7. Duorsumens: De FNP wol in duorsume wrâld neilitte oan de kommende generaasjes. Yn stee fan potfertarren siket de FNP nei ekonomyske besteansfoarmen dy't in better lykwicht garandearje tusken konsumearjen en konservearjen.\nFoar alle doarpen en wiken binne wykaginten sichtber, beskikber en berikber. Dat wol sizze dat foar gewoane plysjesaken direkt kontakt mooglik wêze moat mei de wykagint. It te hurd riden yn benammen de wenbuerten moat tsjingien wurde. It bestriden fan glêde diken moat net op besunige wurde. Al ús doarpen en wiken moatte berikber bliuwe by snie en glêde diken. Fierder wol de FNP ferkearsfeiligens befoarderje as it giet om swier lânbou- en frachtferkear.\nWentebou foar sawol jongerein as âlderein yn de doarpen is tige wichtich foar de leefberens en it iepenhâlden fan skoallen en oare ynstellingen. Dêrom moat it bouwen yn lytse doarpen ek mooglik bliuwe. Dêrby tinke wy sawol oan keap- as hierwenten en apparteminten foar âlderein.\nBy it ûntwikkeljen fan plannen foar nijbou wol de FNP benammen rekken hâlde mei it ferlet fan ynwenners fan doarpen dy't in ekonomyske en sosjaal-maatskiplike bining hawwe. Op de doarpen, mar ek yn guon stedswiken, moatte folle mear libbensrinbestindige wenten boud wurde, sadat elkenien sa lang mooglik yn it eigen doarp of de eigen wyk wenjen bliuwe kin.\nDe FNP wol dat de wenningstichtingen weromgeane nei harren sosjale taak: it bouwen en behearen fan sosjale wenten. Dêrta moatte de lokale folksfertsjintwurdigers wer in stim yn de bestjoeren krije. Yn it ramt fan steds- en doarpsfernijing moatte korporaasjes mooglikheden krije om keapwenningen en lytsskalige aktiviteiten te realisearjen.\nIt nivo fan it iepenbier ferfier (trein en bus) moat minimaal op it nivo bliuwe sa't it no is. Doarpen en wiken moatte mei de bus berikber bliuwe. It saneamde ‘strekken' fan buslinen past net yn dat belied.\nIt is de taak fan it bestjoer fan in gemeente om te soargjen foar in slutend húshâldboekje mei sûne reserves. De lêsten foar boargers en it midden- en lytsbedriuw moatte safolle mooglik beheind bliuwe. De OZB-belesting en oare gemeentlike heffingen meie de kommende fjouwer jier allinnich mei it ynflaasjepersintaazje ferhege wurde. Alle ynwenners, ek ûndernimmers, moatte de mooglikheid hawwe fan frijskatting fan gemeentlike priveebelestingen.\nHearrenfean moat foarsichtich omgean mei it stypjen fan eveneminten of aktiviteiten fan organisaasjes op allerhande gebiet. De gemeente kin as stimulâns aktiviteiten finansjeel stypje, mar dy subsydzjes meie net struktureel wurde. Besteande strukturele subsydzjes moatte nei elke fjouwer jier evaluearre wurde.\nDe FNP is net foar gruttere gemeenten en of reorganisaasjes, mar allinnich foar oanpassingen dy't yn it belang binne fan de mienskip. De gemeente moat sels soargje foar in goed apparaat dêr't tsjinstferlieningen praktysk en effisjint mei útfierd wurde kinne.\nDe gemeente moat by it útbesteegjen fan wurk safolle mooglik lokale ûndernimmers ynskeakelje. Wannear't offisjele regels dat yn de wei steane, moat socht wurde nei kreative en legale oplossingen om dat foarinoar te krijen.\nIn goed fêstigingsklimaat foar bedriuwen en middenstân is tige wichtich foar de mienskip. Mei promoasje dêrfan kin in libben plattelân bestean bliuwe.\nDe FNP wol feilige en goed ferljochte fytsrûtes, yn it bysûnder fan en nei skoallen en sportakkommodaasjes.\nDe FNP wol ûndersykje oft it mooglik is om by de (lytsere) kearnen spesjale parkearplakken te meitsjen foar frachtweinen.\nDe FNP wol de hûnebelesting ôfskaffe.\nDe FNP wol de toeristebelesting ôfskaffe.\nDe FNP wol lykweardich ûnderhâld fan it ‘grien' foar alle doarpen en wiken.\nDe FNP wol belied foar it ferhieren fan keamers yn wenningen yn wenwiken.\nDe FNP wol minder drompels en nij belied op it mêd fan it beheinen fan de snelheid fan it autoferkear.\nDe FNP wol ynsette op it bouwen fan saneamde "lytse húskes".\nDe FNP wol in busrûte troch Skoatterwâld.\nDe FNP wol lokale folksfertsjintwurdigers yn de bestjoeren fan de wenkoöperaasjes.\nDe FNP wol dat Hearrenfean mei de lokale lêsten net heger ‘skoart' as fergelykbere gemeenten yn Fryslân.\nDe FNP wol mear oandacht foar besluten en aktiviteiten fan it gemeentebestjoer yn de lokale wykblêden.\nEarmoede en skuldhelpferliening\nDe gemeente Hearrenfean moat him ynspanne om de "skuldhelpferliening" flugger oan te pakken. De kosten foar bewâldfierders binne heech en dat soe oars kinne, wannear't de gemeente earder by de problematyk belutsen wurdt. Minsken dy't problemen hawwe binne no noch net altiten sichtber. Tusken helpfraach en it begjinnen fan de helpferliening sit no tefolle tiid, tiid wêryn't skulden hurd tanimme. De gemeente soe ûndersykje kinne oft it mooglik is dat "bewâldfierders/ skuldhelpferlieners" yn tsjinst fan de gemeente it bewâld alfêst tariede, sadat al it "papierwurk" ree is tsjin de tiid dat de troch de rjochter beneamde "bewâldfierder" it bewâld oernimme kin. It beheinen fan it oprinnen fan skulden en hege kosten binne yn it belang fan elkenien.\nWurk- en kliïntepartisipaasje\nElkenien moat op syn of har nivo/tempo wurk dwaan kinne salang't de psychyske en/of fysike beheiningen it talitte. Dat hoecht net fanselssprekkend in betelle baan te wêzen. It giet om meidwaan, dielnimme oan it wurkproses, sosjale kontakten opdwaan en ûnderhâlde.\nDêrneist binne sosjale wurkplakken in goed alternatyf foar minsken dy't in reguliere baan net bolwurkje kinne.\nDe soarch dy't oanbean wurdt moat kwalitatyf goed wêze mei in rom oanbod dêr't út keazen wurde kin. It tafersjoch op de kwaliteit fan de saneamde "maatwurkfoarsjenning" kin better. Der binne no in hiel soad "regeltsjes", mar it tafersjoch sjit tekoart.\nIt ynkeap- en oanbestegingsbelied fan de gemeente Hearrenfean moat profesjoneel wêze en sa formulearre wurde dat ek lytse lokale bedriuwen genôch kânsen krije.\nDe FNP wol ynsette op lytsskalige soarch, tichte by de minsken dy't soarch nedich hawwe. Dêrby moat der sa min mooglik tiid ferspile wurde oan papierwurk. Mear "hannen oan 't bêd" yn stee fan efter it buro te sitten mei papierwurk.\nDe FNP wol dat gemeenten inisjativen foar lytsskalige wenfoarms foar benammen âlderen mooglik makket. It moat mooglik wurde om as "pear" tegearre te bliuwen oan de ein ta, mei klustere keap-/hierwenten dêr't tafersjoch oanwêzich is sadat de "kliïnt" net earne oars ûnderbrocht hoecht te wurden wannear't de partner efkes de doar út moat, mar yn syn/har eigen omjouwing bliuwe kin dêr't tafersjoch ynset wurde kin op ôfrop.\nIt oanfreegjen fan foarsjenningen út de Wmo moat foar elkenien tagonklik en oersichtlik wêze. Minsken dy't net earder te krijen hân hawwe mei it oanfreegjen fan foarsjenningen út de Wmo hawwe dêr no te faak problemen mei.\nMeitinkers moatte in HBU diploma sosjale soarch hawwe. Sadwaande kinne se harren deskundichheid, dy't se yn harren eardere wurk opdien hawwe, ynsette om dêr better en mear passende help/soarch yn te skeakeljen.\nWykteams/doarpsteams soene ek echt yn 'e doarpen en wiken oansprekpunt wêze moatte. Wy stribje dernei dat elk doarp/elke wyk in "kantoar" kriget dêr't wykliks in oansprekpunt fan de gemeente sit, sadat elkenien, ek de âldere ynwenners, syn/har fraach stelle kin en syn/har problemen foarlizze kin.\nIt hjoeddeistige "mantelsoarchkomplimint" komt net hielendal ta syn rjocht. In bedrach fan € 200,-, frij te besteegjen troch de mantelsoarger, liket ús folle moaier ta. Neffens ús sille dêr dan ek mear minsken gebrûk fan meitsje.\nYnwenners fan Hearrenfean dy't in útkearing ûntfange, moatte stranger kontrolearre wurde mar ek stimulearre wurde om frijwilligerswurk te dwaan, om sadwaande út harren isolemint te kommen. Foar de minsken dy't op grûn fan in fysike/psychyske beheining wier net wurkje kinne is de útkearing in fangnet, net in doel.\nIt ynkommen fan elkenien moat sa wêze dat "voedselbanken" of "kleanbanken" net nedich binne. Der binne no in tal minsken dy't wol wurkje, mar dan dochs mar krekt boppe/of op it "minimumynkommen" sitte en no net yn 'e beneaming komme foar stipe fan 'e gemeente.\nIn eksperimint mei in "basisynkommen" yn de gemeente Ljouwert liket de FNP Hearrenfean nijsgjirrich.\nNeffens de FNP is it wichtich dat elkenien him-/harsels fan in goed ynkommen foarsjen kin. De gemeente moat him de kommende jierren dan ek noch mear ynspanne om safolle mooglik minsken oan wurk te helpen.\nDe FNP wol lytsskalige wenfoarms foar benammen de âlderein.\nDe FNP wol it ‘mantelsoarchkomplimint" werom.\nDe FNP wol better tafersjoch op de kwaliteit fan de saneamde ‘maatwerk' foarsjenning.\nDe FNP wol mear sicht op minsken mei skulden, sadat se op 'e tiid holpen wurde kinne.\nDe FNP wol soarch ticht by hûs.\nDe FNP wol de HZR (Heerenveense Zorg Regeling) ferheegje nei € 200,-.\nLeefberens en feilichheid yn de doarpen en wiken moatte goed wêze. By leefberens giet it sawol om de sosjale as de fysike leefberens. Ynwenners fan de gemeente Hearrenfean moatte mei in soad nocht yn de doarpen, it bûtengebiet en de wiken wenje kinne. Sosjale problemen yn de buert of wyk moatte leechdrompelich trochjûn en oanpakt wurde kinne. Wy tinke dêrby oan "hangjeugd" en/of rûzjes tusken boargers. Mar de sosjale koheezje moat, dêr't dat nedich is, ek befoardere wurde. Der moat net ien bûten de boat falle. Sinjalen op dat mêd moatte fluch en adekwaat oppakt wurde.\nDe fysike leefberens fan de doarpen en wiken moat garandearre wurde. It ûnderhâld fan de iepenbiere romte (grien, ferhurdingen, ferljochting) moat yn oarder wêze. Ek de oanwêzichheid fan bygelyks hûnebakken draacht by oan de fysike leefberens. Dêrby mei gjin ûnderskied makke wurde tusken de wiken en de doarpen. Foarsjenningen sa as winkels, sportfoarsjennings, boartersplakken en skoallen binne fan grut belang foar de leefberens yn wiken en doarpen. Der moat dan ek alles oan dien wurde om foar te kommen dat sokke foarsjenningen út de doarpen en wiken ferdwine. Meldingen oer problemen yn de iepenbiere romte moatte, as it kin, fluch oplost wurde. Kin dat net, dan moat dêr dúdlik mei de ynwenners oer kommunisearre wurde.\nDe feilichheid en de ferkearsfeilichheid yn doarpen en wiken moatte garandearre wurde. By net-feilige situaasjes moatte bewenners derfan út gean kinne dat der fluch en adekwaat troch de oerheid reagearre wurdt op meldingen. Foar de langere termyn moat der mei bewenners socht wurde nei oplossingen. Struktureel ûnfeilige situaasjes yn it ferkear moatte oanpakt wurde. Neist in bettere hanthavening troch de plysje kin der yn oerlis mei bewenners sjoen wurde nei strukturele oplossingen.\nDe Pleatslike Belangen en Wykrieden\nDe Pleatslike Belangen en Wykrieden binne op it mêd fan de sosjale en fysike leefberens de earen en eagen fan it doarp of de wyk. Sy binne foar it gemeentebestjoer in serieuze petearpartner. Dêr't dat nedich is, moatte sy (mei ynformaasje) stipe wurde om harren rol goed út te fieren.\nTagong ta ynternet is in basisfoarsjenning. De FNP fynt dat rap ynternet foar alle ynwenners en bedriuwen beskikber wêze moat. It leafst mei glêsfezel. De gemeente fasilitearret dat, sûnder ekstra kosten of lange fergunningstrajekten.\nDe FNP wol in supermerk yn Skoatterwâld.\nDe FNP wol in oplossing foar de parkearproblemen yn Aldeboarn. In rûnwei soe in oplossing wêze kinne foar de ynfrastrukturele problemen.\nDe FNP wol dat ynwenners stipe wurde by it opsetten fan sosjale (op de buert taspitste) partisipaasjeprojekten om de sosjale koheezje en de leefberens te fergrutsjen.\nDe FNP wol dat ynwenners better bekend reitsje mei saken lykas buertmediation.\nDe FNP wol, dêr't it kin, de lytse middenstân yn de doarpen en wiken behâlde en nije inisjativen op dat mêd goed fasilitearje.\nDe FNP wol mear hûnebakken.\nDe FNP wol hierwenten foar alle doelgroepen op de doarpen behâlde.\nDe FNP wol mear en bettere hanthavening fan it ferkear yn 30 en 50 km gebieten.\nDe FNP wol yn alle wiken en doarpen in wykplysje dy't bekend is by de bewenners. Dy wykagint moat maklik en leechdrompelich te benaderjen wêze.\nDe FNP wol mear finansjele middels om (ferkears)feilichheidsproblemen troch lytse oanpassingen oppakke te kinnen.\nDe FNP wol in plan fan oanpak om it brûken fan drugs en alkohol troch jongerein op It Hearrenfean, mar benammen yn de doarpen, foar te kommen.\nDe FNP wol aksjes út de mienskip wei op it stik fan it ynstellen fan smookfrije sônes stimulearje.\nDe FNP wol mear en better tasicht yn winkels, op strjitte en by skoalle- en tintefeesten foar it gebrûk fan alkohol troch jongerein.\nSport hat as frijetiidsbesteging in wichtige rol yn it maatskiplik libben. It Hearrenfean is Sportstêd, mar ek yn de doarpen fertsjinnet sport syn plak en oandacht. Inisjativen fan ûnderen op, út de mienskip wei, moatte stimulearre wurde. Dêrneist is it in taak fan de oerheid om sport foar elkenien tagonklik te meitsjen, foar jong en âld, foar minsken mei in beheining, mar ek foar minsken dy't minder draachkrêft hawwe. Alle sportfasiliteiten moatte tagonklik bliuwe tsjin betelbere tariven foar elkenien, benammen foar bern.\nOp frijwillige basis kin it privatisearjen fan de sportakkommodaasjes fuortset wurde. As sport en kulturele saken yn ien romte kombinearre wurde kinne, moat de gemeente dy plannen mei in positive blik besjen en stimulearje.\nDe FNP is fan betinken dat keunst en kultuer in wichtich plak ynnimme yn de algemiene ûntwikkeling en minsken de kâns jouwe om út in sosjaal isolemint te kommen.\nDe FNP hat der gjin muoite mei dat de gemeente dat finansjeel stipet, mar is fan betinken dat de keunst- en kultuersektor sels ek syn bêst dwaan moat om eigen middels te generearjen en net ôfhinklik wêze moat fan subsydzjes..\nDe posysje fan de musea en de teäterfoarsjenningen en it oanbod fan kultureel ûnderwiis moatte opinoar ôfstimd wurde. It Posthuis Theater kin dêryn in wichtich plak ynnimme. Mar de mooglikheden foar it privatisearjen fan it Posthuis Theater moatte ek besjoen wurde.\nKultuer lit him foar it grutste part net stjoere troch de oerheid. Wêr't de oerheid wol meistjoert, troch it beskikber stellen fan subsydzjes of fasiliteiten, sil rekken hâlden wurde moatte mei it belang fan de eigen identiteit fan de Fryske mienskip.\nDe gemeente moat befoarderje dat sawol aktyf of passyf meidien wurde kin oan uteringen fan keunst en kultuer. Dus kultuerfreonlike en leechdrompelige Fryske kultuerfoarmen op it mêd fan muzyk, toaniel, dûns, byldzjende keunst ensfh. moatte stimulearre wurde.\nFryske taal en kultuer\nTaal en kultuer drage tige by oan de identiteit en dêrmei oan it wolwêzen fan minsken. De FNP wol de Fryske identiteit fersterkje en stiet dêrom noed foar de Fryske taal en kultuer. De FNP makket him ek sterk foar in Fryslân dêr't ek it Stedsfrysk, it Biltsk, it Nederlânsk en it Stellingwerfsk respektearre, praktisearre en wurdearre wurde.\nDe Fryske taal en kultuer binne wichtige dragers fan it kultureel erfgoed en de basis fan bestean. It sprekt himsels dat wy dêr hoeden mei omgean wolle en moatte. Wy hawwe yn Fryslân twa rykstalen, dy't lykweardich brûkt wurde meie. Wy fine dat de gemeente dêr in foarbyldrol yn hat.\nDe yntegraasje fan allochtoanen, âldere allochtoanen likegoed, moat mear omtinken krije sûnder ferlies fan identiteit. De gemeente moat soargje foar kwalitative en goede kursussen Nederlânsk en Frysk, dy't folslein op 'e situaasje fan de minderheidsgroepen berekkene binne. Nije boargers en bedriuwen fan bûten Fryslân hearre troch de gemeente foarljochte te wurden oer de twatalige situaasje.\nWat it ûnderwiis oanbelanget hat de gemeente allinnich sizzenskip oer de húsfêsting fan de skoallen. De kommende jierren sille der hieltyd minder bern komme. Dat makket dat der sjoen wurde moat nei de takomst fan de húsfêsting fan de skoallen. De FNP wol dat der in goed spriedingsplan komt, sadat alle skoallebern yn de gemeente sels nei skoalle komme kinne (rinnend of op de fyts). Skoallen moatte goed en feilich berikber wêze.\nDe FNP wol de organisaasjestruktuer fan it Posthuis Theater op 'e nij besjen.\nPrivatisearring is in opsje.\nDe FNP wol trijetalich ûnderwiis op alle basisskoallen.\nDe FNP wol Afûk-kursussen oanbiede oan alle meiwurkers fan de gemeente.\nDe FNP wol ek Afûk-kursussen oanbiede oan alle nije ynwenners.\nDe FNP wol in stevige evaluaasje fan it Konvenant Frysk. Wat is der ôfpraat en hoe fiert de gemeente dat út?\nDe FNP wol in lykweardich plak foar it Frysk yn it ûnderwiis.\nDe FNP wol in goeie sprieding fan skoallen oer de hiele gemeente.\nDe FNP wol dat skoallen mear gearwurkje as dat nedich is foar better en berikber ûnderwiis foar no en yn de takomst.\nDe FNP wol dat der gemeentlik aksje fierd wurdt om it Frysk op strjitte en op skoallen mear en better te brûken. #praat mar frysk\nDe gemeente Hearrenfean moat ambysje toane op it gebiet fan in sûn en skjin miljeu. Yn 2040 moat Hearrenfean enerzjyneutraal wêze. Om dat te berikken wurdt der in enerzjykoördinator oansteld dy't ynwenners, enerzjykoöperaasjes, wenningboukorporaasjes en ûndernimmers foarljochtet en stimulearret om dat doel te berikken.\nFoar it hiele grûngebiet fan de gemeente wurdt in ferljochtingsplan opsteld. Dêryn past in enerzjysunige iepenbiere ferljochting dy't goed is foar minske en bist. Fansels wurdt der rekken hâlden mei ferkears- en sosjale feiligens. Hearrenfean moat in gemeente wurde mei sa min mooglik ljochtfersmoarging.\nOmtoarkjend ôffal is in grutte argewaasje en striemin foar it miljeu. De gemeente beleannet doarpen en stedswiken dêr't de ynwenners harren omjouwing skjinhâlde.\nDe FNP wol aktyf belied foar it better benutten fan de dakken fan stâlen en loadsen foar sinnepanielen. Dat jildt ek foar de dakken fan bedriuwsgebouwen op yndustryterreinen en foar platte dakken op skoallen en sporthallen. De saldearrings-regelingen moatte sa oanpast wurde dat boargers dy dakken yn stee fan harren eigen dakken brûke kinne..\nIn syktocht nei geotermy is foar de FNP in goed alternatyf foar wynenerzjy en gaswinning. De FNP sjocht it ‘fan widze nei widze' (cradle to cradle') prinsipe as liedend foar de takomst. Oftanke materialen net as ôffal behannelje, mar brûke as grûnstof foar wat nijs. Dat begjint foar de FNP by it keapgedrach fan konsuminten.\nDe FNP wol yntinsyf sjen nei de kânsen foar geotermy.\nDe FNP wol gjin grutte wynmûnen yn de gemeente Hearrenfean (ek net as it plan Hiddum Houw net trochgiet).\nDe FNP wol gjin gaswinning yn of ûnder de grûn fan de gemeente Hearrenfean.\nDe FNP wol dat ynwenners gjin jild hoege te beteljen foar it stoarten fan grou ôffal by Omrin.\nDe FNP wol by it (fer)bouwen fan huzen en bedriuwsgebouwen ‘fiergeand enerzjyneutraal' as standerteask meinimme.\nDe FNP wol yn de hiele gemeente oplaadplakken foar elektryske auto's.\nDe FNP wol lokale inisjativen sa as enerzjykoöperaasjes omearmje en fasilitearje mei in subsydzjeregeling.\nDe FNP wol dat de (provinsjale) stimulearringsregeling om asbest op te romjen en te ferfangen troch sinnepanielen ferlinge wurdt en dat de gemeente ûndersiket oft it mooglik is om in oanfoljende subsydzjeregeling op te setten.\nHearrenfean is in wichtige ekonomyske motor yn Fryslân. It tal banen is heech en benammen de hannel en de saaklike tsjinstferliening binne goed fertsjintwurdige. It oantal hurd groeiende bedriuwen is heech, krekt as de groei fan nije bedriuwen.\nDe wurkleasheidssifers binne leger as yn Nederlân en Fryslân. Wol is de wurkleazens by de jongerein heech. In algemiene trend is troch tal fan faktoaren it ferdwinen fan MBO-banen. It is dêrom wichtich dat dêr in soad oandacht foar is. It giet dan benammen om it oansluten fan it ûnderwiis op de arbeidsmerk. Dêr leit foar de kommende jierren in wichtige útdaging.\nDe FNP wol eigen inisjatyf, kreativiteit, ferantwurdlikheid en ûndernimmerskip de romte jaan. Hearrenfean moat ynsette op wurk foar elkenien en each hawwe foar besteande en begjinnende bedriuwen út de eigen omkriten.\nBy it útjaan fan bedriuwsgrûn moat de gemeente kritysk en selektyf wêze nei de gadingmeitsjende bedriuwen ta. Under oaren troch te sjen nei de ferhâlding grûn-wurkgelegenheid en de miljeubelêsting, mar ek troch te sjen oft nije bedriuwichheid de ekonomy yn ús omkriten ferbetterje en fersterkje kin.\nDoarpen moatte de romte krije om harren te ûntwikkeljen.\nIt ynkeap- en oanbestegingsbelied moat sa formulearre wurde dat lokale en regionale bedriuwen genôch kânsen hawwe.\nDe FNP wol nije inisjativen yn de lânbou graach stypje (natuerynklusive lânbou). De nije omjouwingsfisy foar Hearrenfean moat foar lykwicht soargje tusken lânskip en lânbou.\nRekreaasje en toerisme is in wichtige sektor fan de Fryske ekonomy. De gemeente moat dêrom kwaliteitsferbettering en fasiliteiten foar de lytsskalige ferbliuwsrekreaasje (campers, boerecampings) stimulearje. Wol sil der goed sjoen wurde moatte nei it behâld en de wearde fan it lânskip en de natuer.\nRekreaasjebedriuwen binne ferantwurdlik foar it toeristysk produkt. De FNP stiet iepen foar ferbreding fan dat produkt, lykas "belibjen fan it tsjuster". De gemeente soarget foar (finansjele) stipe yn de marketing fan De Friese Wouden. Wannear't wy sjogge nei de banen yn de sektor rekreaasje en toerisme, dan is der foar Hearrenfean noch in slach te meitsjen. It oantal banen yn dy sektor is relatyf leech.\nDe FNP wol duorsume en oan 'e grûn bûne lânbou stimulearje.\nDe FNP wol boeren de romte jaan om, passend by de omjouwing, yn te spyljen op nije ûntwikkelingen.\nDe FNP wol sjen nei de mooglikheden foar in tunnel ûnder it stasjon foar in ferbining fan it sintrum mei de Haskerútgong.\nDe FNP wol bettere foarsjenningen foar it parkearjen fan fytsen by it stasjon.\nDe FNP wol yn de kommende riedsperioade de fyzje "Jobbegea Sintrum Breed" serieus op de aginda.\nDe FNP wol glêsfezel yn sawol de ‘wite' as de ‘grize' gebieten.\nDe FNP wol gevelferljochting yn de stegen op It Hearrenfean.\nDe FNP wol op 'e nij sjen nei it ôfskaffen fan it betelle parkearjen.\nDe FNP wol dat Hearrenfean mei in eigen fyzje komt oer de takomst fan it feangreidegebiet.\nDe FNP wol serieus sjen nei lokale inisjativen, lykas it plan "Feannetië", foar it fersterkjen fan de posysje fan it sintrum fan It Hearrenfean.\nDe FNP wol dat it belparkearjen mear oandacht kriget.\nDe FNP wol stribje nei it yn stân hâlden fan besteande lânskiplike struktueren. Dat is in part fan ús erfgoed.\nDe FNP wol gjin hotel by/yn Skoatterwâld.\nDe FNP wol dat Hearrenfean "Fietsstad 2020" wurdt.


Federaasjekeatsen yn Jorwert\nOp woansdei 4 juny waard yn Jorwert wer de jierlikse federaasjepartij foar welpen en pupillen organisearre. Mei 29 pupillekeatsers en 26 welpekeatsers wie it gesellich drok op it keatsfjild. De organisaasje kaam al efkes foar in ferrassing te stean, doe’t bliken die dat keatsers út Weidum en Wjelsryp net op ‘e list stiene mar wol opjûn wiene. Wierskynlik binne e-mails troch ûnbekende oarsaak net oankaam…… Mar troch ûnderfining en ymprovisaasjetalint waard dit probleem gau oplost en om healwei twaën koene de measte bern los.\nBy de famkes welpen wiene 5 partoer, mei dêrby 4 Jorwerter famkes: Thea Hylkema en Anneke Zylstra, dy’t tegearre in partoer foarmen, Durkje Zylstra dy’t mei Hedwich de Boer út Wommels keatste en Linda Kuperus dy’t as maat de lytse Marijke Keuning út Wiuwert hie. Der waard yn in poule keatst sadat elk partoer 4 kear keatse koe. Dit ferrûn allegear frij flot, hoewol’t de fammen noch net alle regels goed witte en dêrtroch noch wol aardich wat help nedich hawwe.\nDoe’t alle partijen ferkeatst wiene die bliken dat it partoer fan Alize Bootsma (Wommels) en Minke van Asperen (Boazum) alles wûn hie en mei de krânse nei hûs ta giene. It twadde plak wie foar Thea Hylkema en Anneke Zylstra.\nBij de welpen jongens stiene 8 partoer op de list. Nei de earste omloop kamen alle winners yn de winnersronde en de ferliezers yn de ferliezersronde, sadat elk minstens 2x keatse koe. Foar Jorwert stiene Hindrik Meinsma en Sander Kuperus op de list en sy mochten dalik al tsjin elkoar keatse. Dat wûn Sander, sadat hy mei syn maat Reinout van der Veer (Littens) yn de winnersronde fierder gie en Hindrik mei Jesse van Berkum út Wiuwert yn de ferliezersronde keatse moast. Yn de twadde omloop troffen Hindrik en Jesse it sterke partoer fan Habtamu de Hoop en Gerwin Sybesma, beide út Wommels. It waard in moaie partij, mar Hindrik koe it net oprêde. Habtamu en Gerwin keatsten de finale fan de ferliezersronde tsjin Rick de Warle en Rients Smink, beide fan Wjelsryp. De winst gie nei dizze lêste twa jongens.\nYn de winnersronde keatste Sander mei syn maat yn de twadde omloop tsjin Gert Jan Bootsma (Itens) en Ype Bakker (Wommels). Frij makkelik wist Sander dat te winnen, hy keatste poerbêst. Dêrnei moast er lang wachtsje om de finale spylje te kinnen en miskien hat dat wol té lang west. Want yn de finale slagge it net mear mei Sander en Reinout. Jort Bloemhof (Wiuwert) en Arjan Hofstra (Wjelsryp) wiene folle sterker en de prachtige krânsen koene dus net yn Jorwert bliuwe.\nMiskien by de pupillen….\nDe jongens en famkes keatsten meielkoar, want der wiene te min famkes opjûn om dêr in aparte kategory fan te meitsjen. Fjouwer bern út Jorwert stiene op de list: Hylke Zondervan, Bonne Hylkema, Jorrit Meinsma en Anne van der Hem. By tafal wiene Jorrit en Anne by elkoar lotte, Hylke keatste mei Sebastiaan Hallema út Boksum en Bonne hie Geert Dykstra út Winsum as maat.\nYn de earste omloop gie Hylke der ôf tsjin it partoer fan Rémon Tie Bouma en Rixt Keuning. Ek Bonne Hylkema ferliear syn earste partij tsjin Marco Weijer (Wommels) en Stefan Klaassens (Easterein). Hylke en Bonne giene dêrom fierder yn de ferliezersronde. Jorrit en Anne wisten harren earste partij rom te winnen en giene fierder yn de winnersronde.\nHylke ferlear ek de twadde partij en wie dêrtroch gau útkeatst. Bonne wist syn twadde partij te winnen en keatste de heale finale fan de ferliezersronde. Dat koe er spitichgenoch net winne en hy gie sûnder priis nei hûs.\nJorrit en Anne keasten de twadde omloop tsjin Stef de Warle en Nyncke Pytsje Terpstra. Se hiene it wol wat dreger as yn de earste omloop, mar troch goed te keatsen wisten se it te winnen en stiene se yn de heale finale. Dy moatst ferkeatst wurde tsjin Pieter Postma (Winsum) en Wietse Klaas Vink (Easterein) Oant 3 earsten gelyk gie it lyk op, dêrnei pakten Jorrit en Anne goed troch en wie de winst foar harren. De tsjinstanders yn de finale wiene Pieter Sytsma (Wommels) en Bauke Sieswerda (Winsum). Omdat it al let wie besleat skiedsrjochter Pieter Zondervan om dy finale op spul gelyk begjinne te litten. Jorrit en Anne fûnen blykber ek dat it al let wie want se keatsten frij flot nei de oerwinning: 5-2. Dochs 2 krânsen yn Jorwert bleaun!


Omrop Fryslân: Lûdsoerlêst Ljouwert, arrestaasjes nei mislediging plysje\nLûdsoerlêst Ljouwert, arrestaasjes nei mislediging plysje\nDe plysje krige om tweintich oer twaen de melding en sette ôf nei de Essenstrjitte.\nLês mear oer: Lûdsoerlêst Ljouwert, arrestaasjes nei mislediging plysje.\nIt slachtoffer woe net meiwurkje oan de foto, wêrop't de fertochten fuortfytsten mei syn muzykspiler.\nLês mear oer: Jonges freegje om foto, mar stelle muzykspiler op Skrâns yn Ljouwert.\nLês mear oer: PODCAST Boekekast #5: 'Lost in Translation', in ferhaal fan Jetske Bilker.\nYn twa gefallen is der guod meinaam: in laptop, sieraden en jild.\nLês mear oer: Ynbraken op Sinteklaasdei yn Ljouwert en Jirnsum.\nPlysje siket mei sonarboaten nei fermiste man út Burdaard\nDe ynwenner fan Burdaard wurdt al sûnt tongersdei fermist.\nLês mear oer: Plysje siket mei sonarboaten nei fermiste man út Burdaard.\nSe dogge mei oan in race foar it goede doel.\nLês mear oer: Fryske froulju roeie nonstop Atlantyske Oseaan oer: 2 oeren op, 2 oeren ôf.


Harkemase Boys wint fan DETO | Omrop Fryslân (advertinsje)\nHarkemase Boys wint fan DETO 18 jan 2014 - 16:31\n0 reaksjes Joël Wagenaar - Foto: awfoto.nl\nHarkemase Boys hat sneon yn de earste wedstriid nei de winterstop goede saken dien yn de striid om it earste plak troch mei 2-1 te winnen fan DETO. Yn Vriezenveen skeat Joël Wagenaar de iepeningstreffer yn it net, nei in knappe foarset fan Heine Uuldriks. Fuort nei rêst foel de lykmakker foar DETO en moasten de Boys op 'e nij op syk nei de foarsprong. Mei syn twadde treffer soarge Wagenaar foar de fertsjinne trije punten.\nDe ploech fan trainer Willem Brouwer komt troch de winst út op 30 punten út 14 wedstriden, mar stiet noch altyd op it twadde plak. Koprinner AVC wûn thús nammentlik mei 3-1 fan VVOG en hâldt de lieding yn de haadklasse C.\nKorreksje meldeLês foarTrefwurden: Harkemase Boysamateurfuotbalsneonshaadklasse CView the discussion thread.Diel dit berjocht op: 18-01Knappe winst Drachtster Boys 18-01Twadde WK klún-titel Lageveen Besjoch ek...\nHarkemase Boys is de bettere ploech yn duel tsjin Capelle Hjoed, 16:53 Harkemase Boys hat sneon thús mei 2-1 fan Capelle wûn. Oant de 26e minút gie de wedstriid lyk op. Doe kopte Robert Stelpstra de bal achter de... Harkemase Boys wint yn Scheveningen mei 1-0 26 nov 2016 - 16:54 Harkemase Boys koe him sneon knap steande hâlde yn en tsjin Scheveningen, de nûmer 3 yn de tredde difyzje. De earste helte barde der net sa'n... Harkemase Boys spilet mei 2-2 lyk tsjin IJsselmeervogels 19 nov 2016 - 18:01 Harkemase Boys hat sneontemiddei in fertsjinne punt helle by IJsselmeervogels. De wedstriid yn Spakenburg einige yn in 2-2 lyk spul.... Harkemase Boys pakt wer trije punten mei winst op VVOG 12 nov 2016 - 17:02 Harkemase Boys hat sneon thús op Sportpark de Bosk mei 1-0 wûn fan VVOG. Beide ploegen wiene aardich oan elkoar weage, mar in soad kânsen wiene... (advertinsje)


Lulke Amsterdammer oppakt | Omrop Fryslân (advertinsje)\nLulke Amsterdammer oppakt 30 maaie 2014 - 09:58\nIn 25-jierrige man út Amsterdam is tongersdeitejûn op de bon slingere troch de plysje fan It Hearrenfean omdat er tsjin in auto skopte op it parkearterrein by it Abe Lenstra-stadion. De Amsterdammer wie by it stadion foar in dancefeest. Op it parkearterrein trape er tsjin in auto, dy't dêrby skea oprûn. Tsjûgen warskôgen de plysje, dy't de man meinaam nei it plysjeburo om proses-ferbaal op te meitsjen.\nKorreksje meldeLês foarTrefwurden: fernielingdancefeestAmsterdammerView the discussion thread.Diel dit berjocht op: 30-05Man rydt troch nei ûngelok 30-05Lemster drukt auto fan de A6 Besjoch ek...


Ferset tsjin ferdwinen antennes | Omrop Fryslân (advertinsje)\nFerset tsjin ferdwinen antennes 14 jun 2006 - 10:05\nMinsken mei in âlde tillevyzje-antenne op it dak moatte foarearst Nederlân 1, 2 en 3 plus Omrop Fryslân sjen bliuwe kinne. Dat fynt CDA-twadde keamerlid Joop Atsma fan Surhústerfean.\nDe Twadde Keamer praat woansdei oer it kabinetsfoarnimmen om mei yngong fan 1 oktober op te hâlden mei it trochjaan fan tillevyzje-signalen op dy manier. Foar minsken yn it bûtengebiet hat dat as gefolch dat sy de publike omroppen net mear ûntfange kinne.\nKorreksje meldeLês foarTrefwurden: argyfView the discussion thread.Diel dit berjocht op: 14-06Nije doelman foar Hearrenfean 14-06Brân hat gefolgen foar bands Besjoch ek...


Winst foar Lootsma en dy | Omrop Fryslân (advertinsje)\nWinst foar Lootsma en dy 05 jul 2004 - 12:12\nIt partoer Sibbele Lootsma, Tjitte Bonnema en Marten Feenstra hat snein it frije formaasje keatsen yn Harns wûn. Yn in moaie en spannende finale, dy't santich minuten duorre, waard it partoer fan Klaas Berkepas, Dirk Jan van der Woud en Auke van der Graaf mei 5-5, 6-2 ferslein. It wie de earste winst foar it partoer Lootsma. Feenstra waard útroppen ta kening. It tredde plak wie foar Bouma, Van der Veen en Triemstra.\nKorreksje meldeLês foarTrefwurden: argyfView the discussion thread.Diel dit berjocht op: 05-07Yge Visser ferliest yn tiidneed 05-07Sertifikaat foar garnale-ôfslach Besjoch ek...


WordPress-permalinks optimalisearje | Martech Zone\nOptimalisearjen fan WordPress Permalinks\nSnein, augustus 23, 2009 Snein, oktober 4, 2015 Douglas Karr\nDoe't ik foar it earst mei it blog begon, keas ik foar de standert permalink struktuer dy't de datum, moanne en dei fan 'e post befette:\nDoe't myn blog populêr waard en ik mear learde oer linkstrukturen, realisearre ik my dat dizze struktuer wat neidielen kin hawwe:\nSykers koene direkt identifisearje as de blogpost âld of resint wie. Wa wol âlde ynhâld lêze as der wat nijer beskikber is? As searchers de datum yn 'e permalinkstruktuer kinne sjen, kinne se jo âldere berjochten negearje, hoewol se noch relevant binne.\nGuon eksperts foar sykmasino-optimalisaasje leauwe dat elke skiedingsteken (“/”) oanwizend is foar in maphierargy, dus hoe mear de skuorren binne, hoe minder wichtich jo ynhâld moat wêze (mear skuorren betsjutte dat dy djip yn de mapstruktuer is begroeven). As jo elke post yn in inkele kategory kinne hâlde, organisearret it de ynhâld 2 nivo's yn 'e hiërargy op ... wat betsjuttet dat it wichtiger kin wêze.\nOare SEO-saakkundigen binne it der ek mei iens dat it brûken fan kaaiwurden yn kategoryen in geweldige taktyk foar sykmasino-optimalisaasje is. Soargje derfoar dat jo kategoryen beneame mei effektive kaaiwurden as útdrukkingen!\nKinne jo de permalinkstruktuer feroarje?\nFoar in heule tiid haw ik al rekke mei de permalinkstruktuer dy't ik myn blog oarspronklik opsette ... net it gefal! As jo de permalinkstruktuer wolle feroarje, hat Dean Lee in plugin ûntwikkele dy't automatysk de 301-trochferwizing genereart dy't nedich is om te feroarjen fan de iene styl fan permalink nei de oare.\nIn fantastysk hostingpakket mei in robúste systeem foar trochferwizing beheare WPEngine (Dat is ús affiliate link). Wy hawwe ûntwikkele reguliere ekspresjes foar in protte fan ús kliïnten, sadat se wat fan har sykmasjine-autoriteit kinne behâlde op aktuele siden dy't binne ferpleatst.\nFiif lessen en ien grut geheim foar rapper bloggen\nAug 24, 2009 op 4: 10 AM\nGeweldige tip, Doug. Ik tocht altyd dat WordPress automatysk trochferwizings behannele (lykas Drupal). Ik tink dat ik ferkeard wie. Betanke foar it oanwizen fan dizze nuttige plugin. No freegje ik my ôf oft ik myn side-keppelingsstruktuer opnij moat besykje.\n24. augustus 2009 at 2:48\nGeweldige tip, lykas altyd, Doug.\n24. augustus 2009 at 4:43\nTank foar it dielen fan dizze ynfo Douglas!\n28. augustus 2009 at 2:25\nGeweldige ynfo. Ik haw dit ynsteld op myn blog... Hoe spesifisearje jo hokker kategory brûkt wurdt yn 'e permalink as jo mear as ien kategory selektearje foar in post?\nJan 5, 2012 op 6: 50 AM\n-Mei de ferbetteringen yn WordPress 3.3 is it net langer wichtich om jo permalink te begjinnen mei in nûmer. Ik doch ding dat in %/postname%-struktuer lykwols de bêste opsje is foar skaalfergrutting, om't jo berjochten/siden maklik nei ferskate kategoryen kinne ferpleatse sûnder soargen te hawwen oer problemen.\n23 feb. 2012 om 2:21 oere\nAs earste, lit my jo tankje foar it dielen fan it krúsjale artikel oer bedriuwsblogging en twadde jo punten oer de neidielen fan keppelingstruktuer binne wirklik effektyf. Wy binne wirklik ynspirearje mei jo artikel en no leauwe wy ek dat permalinkstruktuer wirklik effektyf is om sykkers ynteresse en har oandacht te krijen.


Nei’t foarsitter Sipke Huismans ôfrûne sneon yn Akkrum de njoggende jiergearkomste fan Krúspunt, it oekumenysk platfoarm foar it brûken fan it Frysk yn en om de tsjerke, iepene hie, liet er in liet fan Fedde Schurer (1898-1968) sjonge: In spyltúch bin ik yn Gods hân . Ien fan syn bekinde lieten út De gitaer by it Boek. Fan ’t jier is it fyftich jier lyn dat hy samar stoar.\nDe gearkomste fan Krúspunt hie as tema it oersetten fan de Bibel en tsjerkelieten yn it Frysk. De earste ynlieder wie Lútsen Kooistra, de foarsitter fan de Yntertsjerklike Kommisje foar de Fryske Earetsjinst (YFKE) en âld-haadredakteur fan it Friesch Dagblad .\nHy spriek oer de prinsipes en de praktyk fan it oersetten. Der binne ferskate mienings en prinsipes oangeande it oersetten fan de Bibel. Wa’t oerset moat in kar meitsje. By de Bijbel in Gewone Taal (BGT) út 2014 is dat dien. Der is keazen foar koarte sinnen en bekende wurden: it wurd ‘droefenis’ waard oerset mei ‘verdriet’ en ‘scheppen’ mei ‘maken’. By it oersetten yn it Frysk komt men ek foar sokke fragen: moat der skreaun wurde dat Maria swier wie, of wie se yn ferwachting?\nMeielkoar binne yn de oersetting yn gewoane taal fjouwertûzen wurden brûkt, foar de oersetting fan it Nederlands Bijbelgenootschap út 1951 wie de wurdfrekwinsje folle grutter, nammentlik 11.000. YFKE tinkt nei oer in nije Bibeltoersetting yn it Frysk. De kommisje hat in jier tiid krigen om nei te tinken oer de prinsipes en de mooglikheden. Der wurdt hope dat in soad minsken har oppenearje sille.\nDe twadde ynlieder oer in nije Bibeloersetting yn it Frysk wie de klassikus en teolooch Liuwe Westra, de auteur fan de koartby ferskynde oersetting fan it evangeelje fan Mattéus: Lokkich binne jimme! (Royal Jongbloed, 2018). Westra sei dat de bêste útgongspunten foar in Bibel-oersetting net bestean. It giet om it doel: wa hawwe wy foar eagen as wy mei in oersetting begjinne?\nOersetters moatte op ’e hichte wêze fan de ûntjouwings yn de teology en de taal. Oer dat lêste waard opmurken dat de learlingen fan it kristlik fuortset ûnderwiis yn Burgum mei klam sein hiene dat in oersetting him net rjochtsje moat op de sprektaal: yn de omgongstaal brûke party minsken it wurd ‘gefangenis’, mar yn in Fryske Bibel past it wurd ‘finzenis’.\nWestra yllustrearre de útgongspunten en de realisaasje dêrfan yn fjouwer Fryske oesettings fan Mattéus 28, fers 1-10. De Fryske Bibel fan 1978 hat bygelyks fers 4 sa oerset: ‘De wachters waarden sa kjel, dat se skodden deroer, en se waarden sa wyt as in deade. Westra syn oersetting is: ‘En dy’t wacht holden skodden deroer en waarden as deaden, sa bang wiene se’.\nIt nije Fryske Lieteboek . Sjonge en bidde thús en yn tsjerke (2015) hat ien fers mear as syn Hollânske wjergader, sa fertelde Bob Pruiksma. It giet om Liet 269a, de jûnbea fan Gysbert Japiks: No’t dizze dei mei oere en tiid ferrûn is . Nei’t de oanwêzigen útlis krigen hiene oer meldij en tekst songen se dat liet mei ynmoed. Dat jilde ek foar in part fan de nije lieten fan dûmny David de Jong. Doe’t De Jong syn earste oersettings makke hie, stjoerde er syn wurk nei dûmny Bernard Smilde. It oardiel wie, om it hoeden te sizzen, net al te posityf. Troch it oparbeidzen mei Atze Bosch en Grytsje Kingma folge in fruchtber learproses. Syn lieten oer ‘âlde wiisheden en moderne twivels‘ komme yn in noch te ferskinen bondel mei as wurktitel Psalmen fan no . It is in oersetting fan lieten fan Psalmen voor nu .\nNei’t in foarum ûnder lieding fan Alex Riemersma praat hie oer it ferfolch, giene de oanwêzigen nei de Akkrumer Terptsjerke foar in fesper ûnder lieding fan Geart Bruinsma. Begelaat troch Geart van der Heide klonk oan de ein dêrfan Liet 425: Wy gean mei jo segen bliermoedich ús wegen . De lytse fjirtich oanwêzigen, allegear sjongleafhawwers, songen as klysters; it die jin suver tinken oan in evensong .\nYn de moarnsgearkomste naam skriuwer Warner Veltman ôfskie; syn opfolger is Jan van der Mark. Foarsitter Sipke Huismans en de administrateur-skathâlder Piet Miedema wiene ek ôfgeand, mar troch it ûntbrekken fan opfolgers hâlde hja de leie noch in hoartsje yn hannen. Miedema krige net allinnich tank foar it finansjele belied, mar ek foar syn wurk as behearder fan de tige ynformative webside.


Brantsje yn wenkeamer Drachten | Omrop Fryslân (advertinsje)\nBrantsje yn wenkeamer Drachten 16 jan 2013 - 11:23\nIn Drachtster (39) moast tiisdeitejûn foar ûndersyk nei it sikehûs. De bewenner fan it Roggepad yn Drachten hie in soad reek binnenkrigen nei't er in brantsje yn de wenkeamer mei in amer wetter útmakke hie. It fjoer is nei alle gedachten ûntstien by it te waarm wurden fan sfearkearskes.\nKorreksje meldeLês foarTrefwurden: DrachtenplysjebrânView the discussion thread.Diel dit berjocht op: 16-01Skoalfersom op MBO werombrocht 16-01Mear studinten seefeartskoalle Besjoch ek...\nMan oppakt foar it beteljen mei falsk jild Hjoed, 8:53 In man fan 23 jier is tiisdei oanhâlden foar it beteljen mei falsk jild. Dat barde yn de finzenis fan Lelystêd. Dêr siet de man al fêst fanwegen... Drachtster winkellju posityf oer ferkeapen mei Sinteklaas 05 des 2016 - 17:47 De Drachtster winkellju binne posityf oer de ferkeapen mei Sinteklaas. In koart - net represintatyf - ûndersyk smiet benammen entûsjaste reaksjes... Plysje komt mei ekstra ferkearskontrôles op It Bilt 04 des 2016 - 13:30 De plysje sil ekstra hanthavenje op de Biltdiken yn de gemeente It Bilt. Dat bart foaral op plakken dêr't omwenners fan sizze dat der te hurd... Brân yn garaazje by wenhûs by Holwert, gjin ferwûnen 03 des 2016 - 15:50 Yn Holwert hat sneontemiddei koarte tiid brân west yn in garaazje by in wenhûs oan de Ljouwerterdyk. It fjoer bruts eefkes nei trije oere út.... (advertinsje)


Den Bakker wint profronde | Omrop Fryslân (advertinsje)\nDen Bakker wint profronde 27 jun 2007 - 17:00\nMaarten den Bakker hat woansdei de profronde fan Fryslân wûn. Hy wie de sterkste yn in kopgroep fan 8 man. Den Bakker rydt foar Skil Shimano, de ploech fan ploechlieder Piet Hoekstra.\nLieuwe Westra, Marcel Beima en Eelke van der Wal fytsten ek lang mei foaryn, mar moasten foar de finale ôfheakje. De wedstriid gie oer 200 kilometer, dwers troch Fryslân. It wie foar it earst dat de Profronde fan Fryslân yn dizze opset ferriden waard.\nKorreksje meldeLês foarTrefwurden: argyfView the discussion thread.Diel dit berjocht op: 27-06Mear romte foar de briedfûgels 27-06Plannen Raadhuisplein bekend Besjoch ek...


Soargen oer de takomst fan MFS De Skâns op 'e Gordyk | Omrop Fryslân Skip to main content\nSoargen oer de takomst fan MFS De Skâns op 'e Gordyk 17 sep 2015 - 16:36\nDe FNP fan Opsterlân makket him soargen oer de takomst fan it multyfunksjoneel sintrum De Skâns op De Gordyk. It sintrum waard yn 2013 fallyt ferklearre, mar der wurdt noch hieltiid sport troch skoalbern en âlderein. De kosten foar bygelyks de kurator, rinne wol gewoan troch. Derneist moat De Skâns renovearre wurde, sa seit de FNP. Nije wike is der in riedsgearkomste. Earder wol it kolleezje net reagearje op de kwestje.\nLês foarKorreksje meldeTrefwurden: De GordykMFSDe Skânsmultyfunksjoneel sintrumView the discussion thread.Diel dit berjocht op: 17-09Hurdere opposysje troch fraksjes Ljouwerteradiel 17-09Te Vrede noch blesseard; Veerman wer yn de spits Besjoch ek...\nSkeel makeler De Gordyk en Opsterlân oer wenbestimming 09 jan 2017 - 17:11 De gemeente Opsterlân en makeler Sierd Moll fan De Gordyk stiene moandei foar de Ried fan Steat. Moll wurket en wennet op in bedriuwsterrein oan... Multyfunksjoneel sintrum De Rottefalle iepene 09 jan 2017 - 10:24 De earste brûkers fan it multyfunksjonele sintrum op De Rottefalle nimme moandei it nije gebou yn gebrûk. It binne de learlingen fan de twa âlde... LDODK ferrassend ûnderút tsjin 'angstgegner' DVO út Bennekom 08 jan 2017 - 8:13 LDODK hat sneontejûn op 'e Gordyk ferrassend ferlern yn de kuorbal league fan DVO út Bennekom. Mei 24-26 moast de nûmer twa yn de kompetysje... De fjoerwurkferkeap is los 29 des 2016 - 8:58 Dit binne de dagen dat it wêze moat foar de fjoerwurkferkeapers yn Fryslân. Fannacht om 12 oere is de fjoerwurkferkeap foar de jierwiksel fan 2016... (advertinsje)


Hela…, moatst mar wer komme! | It Nijs\nHela…, moatst mar wer komme!\ndesimber 26, 2020 07:00\nTroch Joute de Graaf\n‘Hoe witsto dat allegearre?’, frege ik Hindrik.\n‘Ik wie derby as jonge fan tolve jier. De PC fan fiifenfjirtich ferjit ik noait wer.’ Hindrik wie hast net te stopjen. Hy fertelde yn ‘geuren en kleuren’ oer hoe’t de PC-finale ferrûn wie. En benammen it lêste earst, doe’t de stân fiif earsten gelyk wurden wie.\nHotse Schuil hie it goed ûntholden wat Rodenhuis foar stunt úthelle hie op de PC yn 1942 mei dy oranjeshirts. It hie Jan syn partoer de oerwinning brocht. Miskien wie it jeugdige oermoedigens, mar it publyk fielde it as in fersetsdied. Doe’t se yn de twadde omloop mei de oranjeshirts it fjild opstapten, waard it deastil op it Sjûkelân. Se krigen it hiele Sjûkelân mei. It publyk identifisearre him mei it partoer. It folk fielde him salang al bestellen fan frijheid. ‘Oranje wint!’, waard der raasd by sawat elke slach. De Orts-kommandant op de tinte griep net yn!\nHotse, dy’t foar it earst meidie yn ’45, koe dit ferhaal. Sels wie er as twangarbeider oan ’e dea ûntsnapt yn Hamburg by de bombardeminten.\nRodenhuis hie it doe liep oanpakt. Hotse wie ek liep. Dát effekt woe Hotse ek brûke op dizze ‘befrijings-PC’ foar de oare partoeren oer. Hotse koe net allinnich goed slaan, hy koe it spul ek ‘lêze’.\nHindrik fertelde mar raak. Hy wist in soad. It kaam by my oer as waard it ferteld troch de eagen fan de keatsbal dy’t doe brûkt wie. Dy’t my meinaam op syn reis yn it lêste earst fan dy finale fan ’45.\nIk sleat de eagen heal en wie der doe ek by… Ik seach de mannen draven, ik hearde se tsjininoar praten. Ik hearde it publyk somtiden as it lûd yn in bijekoer!\nPC-winners 1945. Fan lofts nei rjochts: Pieter de Haan, Klaas Posthumus, Hiele de Haan\nJim tinke, as jim in eintsje fierder yn dit ferhaal sitte: dy man hat in slach mei de moalpûde hân. Jim ha gelyk. Ik wie der sels net by. En dan sa’n draai jaan, oan wat der barde op dy keats-PC, flak néí de Twadde Wrâldoarloch? Dat heart yn de kategory ‘Catweazel-fantasije’.\nHeldeferhalen binne echt. Dit eins ek. Alle skeakels fan ús Fryske folkslibben, fan doe, nei no én de takomst sitte, deryn. De ferbinende linen ek. It lûkt syn spoaren ek nei 2020. Dy ferhipte koroanakrisis behinderet dy en my de ‘5e woansdei fan july’ de PC no mei te meitsjen. Mar it: ‘Hela…, moatst mar wer komme’, sil wer op it Sjûkelân klinke!\nIt is in ferhaal mei mear wierheid as fiksje. En… nei 75 jier kin it ús noch in soad leare. It symbolisearret ús Fryske DNA.\nMar, je moatte deryn leauwe… en it ferhaal mei it hert en gefoel lêze. Wa’t net folle mei it keatsspul hat sil it net allegearre sa goed pleatse kinne wat my meinaam yn wat ik belibbe… Foar dý lêzers is it genôch wat se yn ’e krante lêze kinne, dat it lêste earst spannend wie, mei keatsen lizze, foarby slaan, as krekt net en krekt wol bûten. Fan 6-4 de lêste slach…\nMar je wolle witte wat der sein waard, field waard.\n‘No moat it wêze, jonge.’ Pieter tikke Hiele op ’e earm, flybke en gie it perk yn. Broer Hiele rûn nei efteren yn it perk tsjin de kwea oan ,Pieter moat net mear nei foaren, it gat moat lytser oars goait dy lange de bal tusken ús yn> Om dy reden gie hysels fiif meter foar de kwea stean. ‘Hela’, raasde Pieter doe’t er de bal oan de lofterside de hoeke fan it fjild ynsloech.,sa dy is fan ’e bal> Der bleau in moaie keats by de opslach fan oer. Sjouke moast opslaan. Hy sette syn pet wat fêster op ’e holle en hifke de bal in pear kear. ,ik moat dy wytkop út Holwert mar ris in hege bal jaan> Doe’t Sjouke in hege bal by Hiele efteryn brocht, sloech Hiele dy heech út ta by de boppeline. It folk om ’e touwen balte al, om’t se tochten dat dy bal boppe gean soe. ‘Aebe, do’, raasde Hotse. Aebe kaam op ’e boppeline omheech en tikke him handich werom ta foar de middelline. Twa keatsen leinen der no foar de ‘Haantsjes’. By it wikseljen rûn Hotse mei syn mannen nei perk. ,ik kin sels eins better foaryn, Klaas syn ballen rinne Aebe leau ik te hurd>‘Denk derom, Aebe seun, krijst fast in platten één.’ Aebe knikte, mar sei neat.<ús freon tinkt seker dat ik ûnnoazel bin>\n‘Moatst minder perk nimme’, biet Sjouke Aebe ta. ,hy jout in skroeier> Hy hie it fingerke derby omheech. ‘Aebe, tink om in platten ien.’ Sjouke gie sels net al te fier efteryn it perk. Je hearden it grûzemoezjen op ’e banken en tribune. Hiele wie noait net sa’n prater, mar hy hie sjoen wêr’t de mannen stean gienen. ,ik weagje in hegen ien efteryn tsjin de kwea oan> Sjouke ,ik stean net goed> wie der wat ûnderop en koe net oars as dy bal heech útslaan. Net fier genôch om Pieter op ’e boppe yn problemen te bringen. Dy reage de bal nei lofts oer de grûn. ,dêr komt gjin harsens wer oan> ‘Dy is foar ús bakkerke’, rôp er tsjin Sjouke. De twa punten wienen foar harren. ‘De twede is foar oans mannen’, rôp Hotse. Klaas moast no de bal ynbringe. Pieter stie ôf te wachtsjen op ’e boppe. Hotse <ik moat Hiele ôfliede> gie ticht by Hiele stean, dy’t foar de keats stie, en begûn tsjin him te lullen. Hiele sei neat werom. , ik ha dy wol yn ’e gaten lange> Hy hie wol sjoen dat Hotse sa no en dan oan syn eigen oranjeshirtsje by it boarst luts, en dat dan opsichtich toande oan it publyk. ,ik moat it folk bespylje. Wy ha oranjeshirts oan. Jim witte it noch wol fan twaenfjirtich>\nIt publyk snapte it wol wat Hotse sûnder wurden frege.\nDe twadde keats waard yndie troch Aebe foarby slein. Twa gelyk. ‘Hâld op Aebe oan, dêr leit dochs de winst’, flústere Pieter Klaas yn it ear doe’t dy him opmakke foar de folgjende bal.\n‘Nou in paar lange kaatsen legge, mannen. We sitte in it laatste earst.\n,Aebe is ús swakke skeakel> Nim in stapke mear perk, Aebe’, sei Hotse en stapte dêrnei rap op Klaas ta by de opslach yn syn lange swarte broek. Pieter <no probearret hy it wer by Klaas, wat in smearlap> seach it en kaam fan ‘e boppen. Se hienen it der mei syn trijen oer hân. Net prate tsjin Hotse. Dy jongkeardel woe je bespylje. ‘Opsoademiterje do’, biet Pieter Hotse ta. Hotse taaide ôf. Klaas jage in platte bal fûl nei it perk., sa, dy moatte mar wer> It woe hjoed geweldich. ‘Hela’, raasde Pieter, doe’t de skroeier fan Klaas oer de foarline plofte en de mannen yn it perk der neat mei koenen. Fjouwer-twa.\n‘No moatst mar wer’, raasde Sjouke <ferrek, dy moat fan ’e bal>. Hotse rikte Klaas de bal oan. <hy mot fan ’e bal> ‘Nou most weer, seun’, sei er flaaierich.\nPieter stie al mei strekte earm te wizen nei Hotse, dy’t wer besocht Klaas út syn konsintraasje te bringen. ‘Moatst mear oan ’e kant gean en by Klaas wei’, biet Pieter Hotse ta. Hotse <hy hat my yn ’e gaten> hold him fan de domme en kearde him nei it publyk, mei de hannen omheech.\nIt folk fernuvere him. Dêr moasten wer nije keatsen komme. It waard in keats by de middelline.\nHiele syn fûle lege opslachbal levere in twadde keats op by de middelline.\nFjouwer-twa, draaie. It like derop dat de mannen oan de opslach no de bêste papieren hienen mei harren tûke opslach. Sjouke brocht de bal by Hiele efteryn. Dy sloech mei syn moaie polsslachje de bal nei de grûn rjochts it fjild yn. Aebe kearde foar de keats. Fjouwer gelyk. De spanning wie te snijen op it fjild. Noch twa punten te ferkeatsen! Hotse moast opslaan.\n‘Moatst my dy bal jaan, <watsto kinst kin ik ek> of doarsto dat net’, raasde Pieter. ‘Bek hâlde’, graude Hiele, ‘en net te folle perk.’\nHotse <krijst em niet Pieter> hifke de bal. Hy doarde it net oan in platten-ien te jaan en joech in hege bal. Hiele rekke him goed genôch om de keats foarby te slaan. Sjouke koe net fluch genôch yn de hoeke by de boppe komme om dy bal werom te slaan. Seis-fjouwer foar Klaas en de ‘Haantjes’.\n‘Jim binne der noch niet. Ik hé noch twee moaie baltsjes foar jim, wêr’t jim niks mee kanne.’\n‘Kom mar mei dy oaljekoeken’, raasde Pieter. Klaas plôke in gerske fan it fjild en stuts it yn ’e mûle. <soe ik noch wer opslaan moatte?> Pieter makke in lyts keatske op in bal fan Hotse. Nochris draaie.\n‘Do witst wêr’tst dy bal bringe moatst’, flústere Hiele Klaas ta. <ik weagje wer ien mei gong foaryn> Hiele skatte yn wêr’t er stean gean soe. <ik gean net foar de keats, dan ha ik gjin tiid te reagearjen> Hy keas wifeljend foar in posysje by de middelline lofts fan it fjild. Hy die de hannen op ’e knibbels. <hy hie der wol om flokt, dat ferplichte baltsje ferdriuwen en opslaan yn ’e stege thús hie him hjir no safier brocht. No noch winne>\nHotse stapte mei nei it perk <ik mot eins dizze slach foaryn>, mar Aebe stie al yn it perk. Hy besocht de opslach fan Klaas te fersteuren. Mei opsetsin sette er de foet ûnder it tou by de foarline. De krammen spatten derút. Hy beëage mei dizze liepe set de konsintraasje fan Klaas te fersteuren. ‘Ho even, dat tou leit niet goed’, raasde Hotse. Dat seach elkenien. Sjouke hie it wol troch, mar hold net fan sokke grappen. Pieter <dy smearlap> wûn him op, mar wat moasten je dêrfan sizze? In karmaster skeat derop ôf en brocht de saak wer yn oarder. Yn keatsen leine liepens, kriich, krêft en emoasje tsjininoar oan. It tekene de folksaard.\nIt publyk hold de siken yn doe’t Klaas opslaan soe. Klaas <alles as neat> jage de bal ferwoastend nei it perk. Heger as er woe, mar dy bal kaam Aebe lyk foar it lichem. Hy krige him al út, mar Hiele skeat mei in snoekdûk ta en kearde foar de keats. It wie út. In lûd jûchhei bruts los. It lûd fan befrijing… sa klonk it. Klaas, Pieter en Hiele hienen de PC 1945 wûn. Se hienen histoarje skreaun.\nWat Hindrik no krekt wol en net sein hie en oft it allegearre sa wol bard wie… ik wist it net? Ik hie mei healsletten eagen myn eigen tinzen folge. Hy koe it moai fertelle…, mar ik koe it noch wol moaier bemimerje hoe’t it west hie!\nIk kearde werom mei him nei feitlikheden en in beskôging fan doe nei no.\nDy feiten en it ferrin doogden, foar safier’t ik it neigean koe.\nYn de unike kombinaasje fan sport, tradysje, histoarje en kultuer joech it doe op it Sjûkelân iendracht en moeting. In folksfeest dat in soarte fan befrijing joech. Dêr kaam Master Bijlsma, lang de foarsitter fan de PC, altyd wer op werom yn syn taspraken dêr’t er ferline, hjoed en takomst yn ferbûn. Op 1 augustus 1945 tekene er de wearden fan eigenheid en frijheid ek. Fan it mei de keatsbal it hert reitsje te kinnen. By dy taspraak moast elkenien weromtinke oan 1942. Sels wie Bijlsma yn ’42 oppakt om’t er it ferpoft hie om in papier te tekenjen dat it foar Joaden ferbean wie de PC te besykjen. Hy knibbele doe net!\nIt keatsen hat him fierder ûntwikkele en oanpast… Oanpast oan de dynamyk fan de feroarjende tiden. Fiifensantich jier fierder… It Fryslân-eigene stiet ûnder druk. En no hat de koroana ít keatsen stillein. Mar it keatsen sil dochs bliuwe? Wy wolle ússels dochs net kwytreitsje? Kom skielk nei de PC.\n‘Hela…, moatst mar wer komme!’\nDit ferhaal, ynkommen by it tydskrift DE NIJE, wurdt yn goed oerlis mei de skriuwer, op It Nijs publisearre.\nDe lange hjerst (gedicht) Resept foar grauwe earte mei spek, jittik en sjerp\nSjoerd Vriesema jannewaris 1, 14:30\nIk wie yn 1945 sels noch net iens yn ‘e maak mar doe’t ik dit lies wie it krekt as wie ik dy deis tsjûge fan dat lêste earst.


De ferzje fan 24 jun 2020 om 03.32\nDe ferzje fan 12 feb 2019 om 21.24 (wizigje)\nDe hjoeddeiske ferzje sûnt 24 jun 2020 om 03.32 (wizigje) (weromsette)\nBert Goedkoop begûn syn karriêre as follybaltrainer yn 1988, hy die dat op klupnivo. Hy waard doe trainer fan [[Martinus]]. Yn 1990 gie er nei [[Belgje]] om dêr de klup ''Maaseik'' te trainen. Yn 1993 waard er oansteld as haadtrainer fan de [[Nederlânske follybalploech (manlju)|Nederlânske follybalploech by de froulju]]. Twa jier letter waard der in grut súkses helle: op it [[Europeesk kampioenskip follybal froulju 1995|Europeesk kampioenskip]] waard in gouden medalje helle. Ek einige er mei de ploech op in fyfde plak by de [[Follybal op de Olympyske Simmerspullen 1996/Sealfollybal|Olympyske Simmerspullen fan 1996]] yn [[Atlanta]].\nYn 2001 waard Goedkoop trainer fan de [[Nederlânske follybalploech (manlju)|NederlanskeNederlânske follybalploech by de manlju]]. By de [[World League follybal 2001|World League fan 2001]] waard de ploech yn [[Katowice]], [[Poalen]], knap sande. By it toernoai yn 2002 hie Goedkoop in ploech dy't ferjonge wie, dy ploech waard wer sande. Letter it jier waard yn [[Argentynje]] op it [[Wrâldkampioenskip follybal manlju 2002|Wrâldkampioenskip]] in njoggende plak helle.\nNei in teloarstellend [[Europeesk kampioenskip follybal froulju 2011|Europeesk kampioenskip 2011 by de froulju]] waard [[Avital Selinger]] ûntslein as bûnstrainer. Bert Goedkoop naam dêrnei de lieding fan de ploech oer. Hy wie ynterim-trainer foar de wedstriden dy't spile waarden yn it Pré-Olympysk Kwalifikaasje toernoai. Dêrnei soe der in nije bûnstrainer oansteld wurde.\nOpfrege fan "https://fy.wikipedia.org/wiki/Wiki:MobileDiff/999095"


Enoch syn himelfeart | Apg29\nEnoch syn himelfeart\nIt is krekt as mei Henoch. "Jo seach him him net mear." Er krekt ferdwûn sûnder in spoar.\nIt is krekt as mei Henoch. "Jo seach him him net mear." Er krekt ferdwûn sûnder in spoar. Sa sil it wêze as Jezus retrieves syn famylje út 'e ierde. Lofts sil allinnich fernimme dat minsken wurde ynienen ferdwûn.\nDoarme yn mienskip mei God\nHenoch, de saunde fen Adam wie in man dy't wannele yn freonskip mei God. Syn libben wie al nei de Heare syn wil. Wy lêze oer him yn 'e NFB, Hebreeërs. 11: 5:\n"Troch it leauwe Henoch waard nommen dat er dea net sjen scoe, mar fûn him net mear om't God him nommen him. Hwent ear't er nommen, hy hie tsjûgenis, dat er God hage. "\nHenoch net stjerre\nDe rjuchtfeardige Abel, lykas opnommen yn it foarige fers waard fermoarde troch syn broer Servië en stoar foar harren leauwe. Mar Henoch net stjerre om alles.\nYn nuBibeln seit, "do koe net fine him," en yn 'e 1917 oersetting: "hja seagen him net mear."\nDat jo net fine Henoch, of woe er moatte betsjutte dat hja sochten him, mar sûnder súkses. Hy wie en bleau ûntbrekt.\nDoe't de Rapture bart, in ûntelbere mannichte fan minsken om te efterheljen ferdwine út 'e ierde. It is it heil publyk, dat Jezus hat nommen. Der sil gaos op ierde. In protte minsken sille misse hjar slachten. Dyjingen dy't binne oerbleaun sil sykje frantically foar harren dierberen.\nMar se sille net fine se. Se sille skrieme en sizze, 'Wêr binne myn âlden? "," Wêr binne myn bern? "," Wêr binne myn bruorren? "Wêr binne myn freonen?"\nIn protte binne net klear\nIn protte minsken sille net wêze klear as de útskroevenens komt, noch 't slomjen, belidende kristenen. Se meie hawwe tocht dat de mem gebeden en Heit syn rjochtfeardich libben koe helpe se nei de himel. Of dat it wie genôch te wêzen algemien religieuze, freonlike en goed en dogge as bêste koenen.\nWy lêze dat it wie 'troch it leauwe Henoch waard nommen. " To gean mei Jezus retrieves syn famylje út 'e ierde moat in libbene leauwe yn Kristus. Jo moatte hawwe ûntfongen Him as harren Rêder. Henoch waard oppakt om't er "wannele yn mienskip mei God" en "dat er God hage."\nDe Bibel sprekt fan trije sky ritten: Henoch syn himelfeart, de profeet Elia syn himelfeart, en himelfeart fan Jezus. Wy dy't hearre ta de ferlost throng sil ek dwaan himelfeart, Jezus hellet ek ús troch de útskroevenens.


Friduwih Riemersma - Fers2, 22 april 2018\nVers libre has not even the excuse of a polemic; it is a battle-cry of freedom, and there is no freedom in art.\n―T.S. Eliot, 1917\nDe dichter fan de steat/stêd/provinsje/ensafuorthinne is hast altyd in earfolle titel of in fellowship, in erkenning fan in útsûnderlike rige útjeftes, en in sinecure: net eat dat folle easket fan de dichter. Hoe soe dat ek kinne. It grutte publyk kin it net rjocht fine mei poëzy dus as in oerheid him der dan mei ferbynt is dat in riedseleftige saak. Wat foar seremoniële rol moat de offisjele dichter wol ferfolje as werklik gjin minske mear leaut dat ús ‘mienskiplike’ ferhalen ús sels en de takomst fan ús bern rêde sille en/om’t de Fryske Akademy al lang syn passy foar literatuer as it klopjend hert fan de naasje opjûn hat? Wat it fuortsterkjen fan keunst oanbelanget, wat oars net it doel is fan de Dichter fan Fryslânynstelling, want dat is taalfuortsterking, poëzy hat gjin poet laureate nedich foar syn oerlibjen. As it om de keunst giet, sei Kipling en betanke foar it steatsdichterskip, moat in dichter net yn betelle oerheidstsjinst.\nMar fan de Fryske oerheid hoegde der ek hielendal gjin echte dichter te kommen. Al yn 1999 waarden baaipakken en bikinys ferbean op it Miss World-poadium, mar anno 2017 fertelt Fryslân de dichtersjuery eksplisyt om net nei poëtyske kwaliteit te sjen. Hy of sy “krijt de opdracht it jier seis oant tsien gedichten te skriuwen by in selskeazen gelegenheid of in aktueel barren.” ‘Gelegenheid’ en ‘aktueel’ binne neffens it wurdboek ‘in geskikte omstannichheid of foarfal’ en ‘op dit stuit oanwêzich of syn beslach krijend’: it seit neat oer relevânsje en foar wá, of geskikt foar wát. Soe net—de earste fiif Gedichten fan Fryslân wize yn dy rjochting—simpelwei bedoeld wêze dat aktueel is wat op tillefyzje komt en dat geskikt is wat der oer Fryslân op tillefyzje komt? Mar hat net ús dichter Eppie Dam yn 2016 in prachtige bondel skreaun mei it jier rûn tillefyzjekommentaar? Hat Dam net yn 2017 de Gysbert Japicxpriis wûn foar syn fenomenale oeuvre? Sa besjoen hat Eeltsje Hettinga him óf snoad fuortpromovearje litten by de heechste Fryske literêre ûnderskieding wei, dy’t syn broer Tsjêbbe wol krigen hat, óf hy is dapper en ûnbaatsuchtich, dat er it amt fan Dichter fan Fryslân op him nommen hat.\nIn achtstepart fan de amtstermyn sit derop. En? Bloed, swit en triennen? Mar it lijen fan de keunstner heart derby. Want it liket as hâldt de krityk op it ynstitút fan poet laureate, mei syn argumint dat romantysk fundearre is yn it idee fan ûnkorrupte keunst, de funksje romantysk: dy is gewoanlik amper ynfolle om de dichtersgeast ‘frij’ te litten en sa ‘wiere’ keunst te krijen. Dêrby stiet al it wurk fan de Dichter fan Fryslân yn ûnfersnien romantyske tradysje. Rêding fan dea en ferdjer, krekter sein fan finzen wêze yn ’e tiid en taal, bringt ús de tipelsinnige ferbylding. Wurden komme fuort út suvere emoasje, in mjuks fan alarm, paranoia, frustraasje en tsjustere útsinnigens dy’t my altyd tige bekoard hat—dy’t it wurk folle riker makket as de feel good soundscapes fan Tsjêbbe—mar hoe past men de type-D-persona—D fan distressed—yn it nea op it oerheidssear kommende gelegenheidsgedicht? Dan is it mei de muzen fan it fatalisme samar ûnk en leedzje. Dan kin men likegoed net nei it lijen fan de dichter freegje, mar, al achtet de provinsje it net nedich, nei de kwaliteit fan de Gedichten; nei it lijen fan de lêzer, sis mar.\nAllerearst falt yn de earste fiif Gedichten, ‘In ferdwinen’, ‘Au Musée’, ‘De tocht de taal’, ‘Nijmakke-âld’ en ‘Malta - De opblaasde dei’, it sensasjonalisme op. It is fiktoriaansk yn syn groulikheden, geweld, ûnferklearre dea en fatale passy, nammentlik foar in taal dy’t him net “sizze” lit. Dat is de bekende tematyk út de bondels, en ek it idioom is net feroare: (gjin) spoar, romte, modder, wurd, sizzen, winter, nacht, skym, slyk, tiid, dea, ferdrinke/drinkeling, lústerje, ferlear/ferlen en ûnder.\n‘In ferdwinen’ begjint mei de ferwizing “He disappeared in the death of winter”, de earste rigel fan ‘In memory of W.B. Yeats’. Auden skreau, om’t Yeats op syn 73-ste om in oere of twa yn ’e winterske sneontemiddei hiel freedsum en ûnder dokterstafersjoch deagie, folslein sûnder grûn in thrillerferzje, mei “the mouth off the dying day” en mei in “disappeared” dat letter ynienen “death” blykt te wêzen, “on a cold dark day”. Neat fan wier! Likegoed brûkt de Dichter dy ferbylding, dy’t past yn syn register, as opmaat nei, njoggen rigels letter, in popkulturele ferwizing nei in gewelddiedige en dramatysk-stadige dea neist in rivier,Yn Sem Peckinpah syn Pat Garrett and Billy the Kid, dêr’t Bob Dylan de filmmuzyk foar skreau. “knockin’ on heaven’s door”, om sa in yn Ljouwert miste en nei in moanne dea fûne jongeman yn it omtinken te bringen. Mar sensaasje—hoefolle horrorfiksje wurdt der wol net oer miste lju skreaun—makket it ûnmooglik om ta de eksistinsjele kearn te kommen: de tinheid fan de libbenstrie. Ek in begjinstrofe grôtfol i/y-klanken—subliminaal ‘suiside’ oerdraagjend—wurket net mei, mar benammen binne it de bombastyske wurden en net de treffendste dy’t oer de betsjutting hinne raze.\nInkeld labyrint binne de dagen\nin sykjen by in ferdwinen\nfan hy dy’t libben it libben sei,\nin lûd dat it hert fan hiel (…)\nIn labyrint symbolisearret in ûndúdlik doel, it hillige yn ús libben en persoanlike ûntjouwing, mar net domwei lang sykjen. Jo sykje wat út it each rekke is, mist, mar net wat ferdwûn is, lykas in minderheidstaal, want dy is net op in oar plak as dat jo him ferwachtsje mar oergien, fuort. It is “in ferdwinen fan” him en net “hy” en it trochbrekken fan ’e grammatikaregel helpt hjir neat. In ferdwûn “hy” makket gjin “lûd” mear, “elk spoar dea en stomp” is yn in labyrint just net it gefal en liedt net ta “in sykjen sûnder ein”. Ek keart de Dichter net lykas Auden de tiid op; der gean gjin oeren yn in sekonde sykjen, want de Dichter syn toan is net ien fan ûnderfining yn it driigjende momint, mar in epyske ferhevenenien dy’t sjen lit dat er der net by wie: “in lûd dat it hert fan hiel / it hielal tikjen en tromjen die”. Sa strânet it Gedicht op it klisjee fan efterbliuwen mei “alle fragen”. It komt net foarby in dialooch tusken poëzy en social media posts, mei noflike morele algemienheden dy’t elkenien ‘liked’: is it net freeslik.\nDat falt ôf, it koe safolle better. In probleem is faaks de ymplisite opdracht, of de Dichter syn lêzing fan ’e Dichter fan Fryslânopdracht, om it narrative sjenre te skriuwen. It narrative is in brek is mei it eardere, mear lyryske wurk fan de Dichter, dat in ynderlike wrâld sjen lit troch dy te projektearjen nei bûten ta. It ‘aktuele’ en ‘gelegenheids-’ komt dêr noch boppe-op. Dat freget útsein ferhalefertellen neffens de klassike fiksjewisânsjes mei dialooch, plot, konflikt, karakterisearring, setting/plak ensafuorthinne, ek dat it brede publyk weromfalle kin op werkenbere dichterlikheid mei rym, ritme en strofefoarm en net te ferjitten op ’e humorattitude en boartlikens—Cornelis van der Wal hie wat dat oangiet in bettere Dichter fan Fryslân west—en boppedat om fertelstylfoarmen fan nonfiksje, foar it fangen fan de gelegenheid fan it gedicht en de dramatyske omstannichheid dy’t derta ynspirearre. De pejorative konnotaasje fan ‘gelegenheidsgedicht’ hat gjin inkelde grûn: it freget om konsintrearre dissipline.\nDêrom wie de frije fersfoarm fan ‘In ferdwinen’ gjin goed idee. Yn Fryslân is it benammen yn ’e Piter Boersmaskoalle gewoante wurden dat dichters uteringen sammelje, dy yn fersrigels knippe en dy groepearje yn stanza’s. It risseltaat is dan it gedicht. Lêstekens binne der net, om it ramt om tinken en ideeën te setten, gearhing en oerdracht fan de betsjutting te bringen en oan te jaan wêr’t de lêzer sykhelje mei, wat oardering bringt oan dy syn gedachtestream. Poëzy sûnder lêstekens is perfekt mooglik, ee cummings is it rituele foarbyld, as jo witte wat jo dogge, oars giet it baljen fan lêstekens ûnûntkomber ta skea fan de betsjutting. Hoewol’t de Gedichten gjin hard-core frije fersen binne, bringe forsearre stanzabrekken de lêzer mannichkear ta in ho op plakken dêr’t dat net moat, sadat de Gedichten momentum misse, en is it doel fan de frekwente metrumwikseling hielendal net dúdlik, likemin as fan in punt, komma of strofebrek wêrom’t dy der stiet.\nit ljocht dat - Obus, obas, -\nfjoertoer, mei stimmen (…)\nTwa ûngrammatikale komma’s (nei ljocht en nei obas) en der is ambiguïteit: wat is it dat spat, is it ljocht lykas in famke of trillet it ljocht wannear’t it fanke har driuwe lit, komt de moarn of it ljocht mei stimmen, is hjir artistike djipte of wit de Dichter net hoe’t er mei lêstekens omgean moat? Dêrby blike de “passanten”, dus lju dy’t net bliuwe, út de earste strofe, op it ein “foarbygongers”, dus lju dy’t by in beskaat punt foabykomme, mar wêrom dy metamorfose? Dat makket ‘De tocht de taal’ in betize Gedicht.\nIt koste dêrom lêzen en opnij lêzen, troch in penibele sesuer nei “sprekt”—wêrom gjin “en”?—en in ûnmetryske alliteraasje—wêrom net “de talen”?—hinne, fan de slotrigels\nfoar’t ik konkludearje koe dat it efkes dêrfoar\ngjin stimmen binne, mar minsken op transport. Yn werklikens wiene de measten, om’t se mienden dat in pear moannen wurkkamp yn Dútslân no ek sa slim net wie, frijwillich yn Ljouwert op ’e trein stapt, mei yn har koffer boeken foar famylje dy’t al earder nei Dútslân gien wie en syn romans grif al út hie. Al is frijwilligens altyd in dubieuze kanttekening—wy witte feitlik net wat wil is—dy’t ek yn de draachflakdiskusje oer behâld fan de Fryske taal in rol spilet, de Dichter stelt it útstjerre litten fan de Fryske taal, dêr’t er him by myn witten nea yn it iepenbier oer útlitten hat, lyk mei it groulike útroegjen fan it joadske folk mei kultuer en al, tusken 1940 en 1945. Dat lykstellen is sa bisteftich en au fond antysemitysk, dat men keunst as frijheid fan mieningsutering wol letterlik nimme moat om gjin klacht tsjin de Dichter yn te tsjinjen.\nEn wêrom moat soks, mei in ferwizing nei Van Ostayen syn Bezette stad dy’t oer in oare oarloch gie, op 2 febrewaris utere wurde? ‘Gelegenheid’ as timing mist skerpte. ‘Au Musée’—reden foar it Frânsk ûntbrekt—is ek fan 2 febrewaris, wat tinken docht dat de Gedichten (folle) earder makke binne en ‘updated’ foar de gelegenheid. It giet oer in grut tal ferdronken boatflechtlingen:\nin see oan stimmen,\nin see oan drinkelingen,\nsis de see stampende wreed\nOp dat stuit is de berjochtjouwing oer Lampedusa oer de ûnminsklike omstannichheden yn de flechtlinge-‘hotspots’, dêr’t fjirtich minsken dy’t de ferfolging en it wetter mar krekt oerlibben har de mûle tichtnaaie mei wite trie, en immen dy’t fan oktober ôf opsletten sitten hat himsels yn alle útsjochleazens tekoart docht. Mar nije see-oankomst is der amper mear yn jannewaris 2018. De Dichter rint efter.\nRelevânsje mist ek yn ‘Nij-makke âld’. It boppeskrift is “Almost blue, Chet Baker”. Dat giet fan “There’s a girl here and she’s almost you”, mar dat moatte jo mar krekt witte. Of moatte jo de foarkennis ha dat yn ’e bondel Dwingehôf de dichter-persona noch ‘Oan tafel’ siet mei de cool jazz-trompettist Chet Baker? Dy syn fedettedom, junkielibben en ‘iere’ dea yn 1988—hy foel of sprong op syn 58-ste ta it rút út op ’e twadde ferdjipping fan in Amsterdamsk hotel en gie dea oan harsenletsel—droegen by oan de myte. Hy stiet foar it knapte talint, de moaie Orfeus mei wa’t it ferkeard ôfrint. Mar it giet oer orgaantransplantaasje; wat moar er hjir? Wurden dy’t net dalik wat mei-inoar te krijen hawwe, kinne úteinliks in oerweldigjende gearhing sjen litte, Dylan Thomas koe it, faaks de Dichter ek. Mar as assosjaasjes los fan inoar stean, brekt de betsjutting oan grâs en grom. Dan bringt “miskien wol net wérklik it brein dea?” jo by it ‘sabearenijs’ dat harsendea gjin dea is, dokters de organen der al útskuorre foar’t god sa fier is en jo mei it orgaan fan in fermoarde man omrinne. So what? It debat yn ’e Earste Keamer rûn fan 30 jannewaris oant 13 febrewaris doe’t de senaat ynstimde mei de orgaandonaasjewet. Fjirtjin dagen lang wie it spannend foar de minsken dy’t op in orgaantransplantaasje lizze te wachtsjen. Mar doe’t op 9 maart it Gedicht kaam gie it publike debat al lang oer wat oars. It nijs fan ’e dei wie dat de Museum-Oscar nei it Fries Museum gie.\nIt bliuwt dan, lykas ‘Au Musée’ oer taal en omkommen flechtlingen, by in anekdoate. Dat soe net hoege mar it komt net, of net allinne, om’t it net saillant is kwa gelegenheid. Der is ek in poëtyske oarsaak: it wol gjin ferhaal wurde. It liket as hat de Dichter neat te sizzen. Earst, seit Robert M. Pirsig yn Zen and the art of motorcycle maintenance, kin dat oansjoen wurde foar loaiens, letter docht bliken dat se echt neat betinke kinne, mar de oplossing is sa simpel: “narrow it down.” Wurdt spesifyk en konkreet—Pirsig hat it oer Kwaliteit—en besjoch elk detail mei jo eigen eagen ynstee fan te werheljen wat oaren al sa faak sein ha; allinne sa sille jo wat te sizzen fine. Boppedat kin in memorabel ferhaal net sûnder struktuer, fan de hommelse omslach yn omstannichheden fia de komplikaasje nei it konflikt en dan nei hoe’t it ôfrint sûnder losse eintsjes.\n‘Malta - De opblaasde dei’ iepenet mei in proloochke dat fokust op it deadzjen fan de Malteeske antykorrupsjesjoernalist Caruana Galizia op 16 oktober en sketst dan it dekor.\nas in útsinnich wylde jirpel\nJirpel-simile? Dat mist elk doel. Moanne? De Peugeot 108 waard opblaasd yn it folle deiljocht fan de moandeitemiddei. De dramatyske setting is dat se oeral sjoernalisten deadzje, dat Malta it sprekwurdlike Babylon fan de EU is en yn in pear jier fiif autobommen hân hat, allegearre ûnoplost, en dat de sjoernalist har hûs al in pear kear yn brân stutsen is en har húsdieren ôfmakke en dat se krekt by de plysje oanjefte dien hie fan deadsbedrigingen as se net ophold mei har antykorrupsje-aktivisme.\nMan? Dy man komme wy nea wer tsjin yn it gedicht en liedt by it konflikt wei; wie it net in ynternasjonaal wytwaskjende grutte Malteeske bank dy’t, gewoan by de rjochter, de ûndersykssjoernalist in proses oandie foar ligen (en nei har dea it proses ynluts)?\nMar faai is it nijs, dat dreaun troch (…)\n“Mar” as tsjinstelling? Is it drama net “en”? Wer in bom, wer in Malta dat mei spin en ôflieding de misdie bagatellisearret en—lykas Fryslân—de toeristeshow, en dêrûnder de kulturele haadstêd yn Valletta, bestean lit neist de gigantyske korrupsje troch alle ynstitúsjes hinne. De komma heart efter “dreaun” en net efter “nijs”, mar it nijs? Suggerearret de dichter dat it nijs min útkomt? Om’t, “Jirpelpûden klapten as roeken / de heuvels oer”, ús jirpels hinne en wer gean nei Malta?\n(…) stuts men it wurd yn brân,\nLykstellen mei boekferbaarning? De nazi-boekferbaarning? Bestiet it ûnrjocht hjir út it swijen-oplizzen oan in ieuwenlang ferfolge swartskiepkultuer? De Malteeske?\nIt Gedicht, dat krekt ein maart ferskynt, wol amper poëzy wurde, lit stean in protestdicht. It is nearne wis fan syn dwaan, meilijich, sielsgelokkich of wanhopich lilk, it stelt neat foar inoar oer; it konfrontearret net. Dat komt troch tefolle stylfrijheden mar ek fan swakke ynhâld: it rint om de hite brij hinne. It neamt “in man, heal yn it tsjuster” ynstee fan hoe’t hûndert dagen nei de moard in Nederlânske parlemintariër in trochtaastende Europeeske moasje yntsjinnet foar ynternasjonaal tafersjoch op it Malteeske ûndersyk nei de moardsaak.Pieter Omtzigt yn ’e Parlemintêre Gearkomste fan de Rie fan Europa; op 25 jannewaris 2018 wie de moasje ûndertekene troch 114 MP’s, in útsûnderlik heech tal. It neamt “jirpelpûden” ynstee fan dat begjin febrewaris de Europeeske Kommisje in ûndersyk ynstelt by de finansjele ynstellingen op Malta, ynbegrepen de bank dy’t al jierren it wyt wie fan de sjoernalist om’t er terrorisme finansieret. It neamt “wurd yn brân” ynstee fan de 45 sjoernalisten dy’t yn it geheim gearwurkje om it ûndersykswurk fan Caruana Galizia publisearre te krijen en dêr op 15 maart Le Grand Prix du Journalisme de l’année mei winne. En it neamt “flammen” en “boeken” ynstee fan dat ús kulturele haadstêdorganisaasje lykas de Malteeske premier syn skouders ophellet en mient dat elkenien it foarfal wol ferjitte sil, en der net oer tinkt om it oparbeidzjen mei Valletta yn te setten om frijheid fan ekspresje op ’e aginda te setten.\nIt noflik út de wei gean fan ‘aktualiteit’ en der in yntym-eftige anekdoate fan meitsje is net perfoarst politike strategy. De Dichter syn eigen wurk wie altyd in projeksje op de wrâld, sûnder sinnich te wêzen oer it krekte plak alle kanten op, de pleats fan syn âlden of Amearika of Westerbork, fan wrok djip binnenyn en lilkens en in hast hinderlike obsesje mei de dea. It lijen fan de lêzer wie dearlik en dat wie prachtich. No binne de Gedichten in massamediaal filtere yndruk fan de bûtenwrâld, dus nijs op publyksynteresse ôfpast en normatyf, mei fersimpeling fan sosjale saken, ferskerping fan it konflikt en it boadskip dat de polityk net te fertrouwen is, dy’t fia de Dichter syn subjektive ferarbeiding foar de Fryske boarger nei bûten komt as monolooch oer syn motivaasje, om, tsja, it goede te dwaan. De dea leit op ’e loer, jou jo orgaan, seit it Gedicht dat makke is, ûnderstreket de Dichter, “yn it ramt fan it debat oer orgaandonaasje.”‘Dichter fan Fryslân: Nijmakke-âld’, Leeuwarder Courant, 9 maart 2018 <http://www.lc.nl/friesland/Dichter-fan-Frysl%C3%A2n-Nijmakke-%C3%A2ld-22979738.html> [krigen 4 april 2018]. It orgaan as klinyske, belibbe realiteit dêr’t goed en kwea it punt net is, wurdt op ôfstân holden troch it noarm-nijs-mei-it-tefolle-oan-drama-en-temin-oan-nuânse. Dat lit statements ûntstean, gjin gedichten mar útspraken om de moraal. Foar in doelberette oanklacht mist, lykas yn ‘Malta’, rjochting. Dat bestjurre morele ferûntweardiging oerbliuwt, en trendy kollektive identifikaasje mei in namme út de krante, is eins gjin wûnder.\n“Boppedat stiet [Fedde Schurer] syn maatskiplik engaazjemint de ûntwikkeling fan in suver, yndividualistysk keunstnerskip yn it paad”, sei de Dichter koartlyn; dat Schurer syn dichterskip ôfwiksele mei polityk en sjoernalistyk smiet “faak ek net te promjen moralistyske rommel op.”Jan Ybema, Bevlogenheid Fedde Schurer inspireert nóg, Friesch Dagblad, 19 maart 2018, 22. Ik leau net dat engaazjemint-keunst in trade-off is, mar: is jo gedicht min, dan ha jo altyd de moraal noch.\nAs Omrop Fryslân in Gedicht fan Fryslân net pleatst hat, reagearret de Dichter fan Fryslân mei yrrasjonele oerskatting fan syn Dichtersfunskje: “De Omrop faalt. In de uiterst actuele zaak van de moord op journaliste Daphne Caruana Galizia op Malta – de hoofdstad Valletta is evenals Leeuwarden Culturele Hoofdstad van Europa en zusterstad van Leeuwarden – laat Omrop Fryslân het volledig afweten.”‘Dichter van Fryslân Eeltsje Hettinga: Omrop Fryslân faalt in Malta-zaak’, Liwwadders, 14 april 2018 <http://www.liwwadders.nl/dichter-van-fryslan-eeltsje-hettinga-omrop-fryslan-faalt-in-malta-zaak/> [krigen 15 april 2018]. De Dichter hikkele net de kulturele haadstêd-en-dy. De Omrop joech ek gjin gefolch. Mar twa dagen letter krige de Dichter ynienen syn sin. Wylst de massawakes foar Caruana Galizia yn Valletta, Londen, Edinburgh, Washington DC, Brussel, Berlyn, Dresden en Amsterdam oan ’e gong wiene, wegere ús kulturele haadstêddirekteur om wat te sizzen oer Malta. “Daar is het oud nieuws … Het wordt nu superpolitiek en daar branden we onze vingers liever niet aan.”‘Culturele Hoofdstad waagt zich niet aan protest na moord Malta’, Leeuwarder Courant, 16 april 2018 <http://www.lc.nl/friesland/Culturele-Hoofdstad-waagt-zich-niet-aan-protest-na-moord-Malta-23094093.html> [krigen 17 april 2018]. De útspraak wie yn reaksje op in iepen brief fan PEN Nederland. Dat waard reboelje en de Dichter syn gedicht ‘Malta’ fleach de wrâld oer—as aliby foar de mankearjende moraal yn Fryslân, net om’t it poëzy is.\nYn Sem Peckinpah syn Pat Garrett and Billy the Kid, dêr’t Bob Dylan de filmmuzyk foar skreau.\nPieter Omtzigt yn ’e Parlemintêre Gearkomste fan de Rie fan Europa; op 25 jannewaris 2018 wie de moasje ûndertekene troch 114 MP’s, in útsûnderlik heech tal.\n‘Dichter fan Fryslân: Nijmakke-âld’, Leeuwarder Courant, 9 maart 2018 <http://www.lc.nl/friesland/Dichter-fan-Frysl%C3%A2n-Nijmakke-%C3%A2ld-22979738.html> [krigen 4 april 2018].\nJan Ybema, Bevlogenheid Fedde Schurer inspireert nóg, Friesch Dagblad, 19 maart 2018, 22.\n‘Dichter van Fryslân Eeltsje Hettinga: Omrop Fryslân faalt in Malta-zaak’, Liwwadders, 14 april 2018 <http://www.liwwadders.nl/dichter-van-fryslan-eeltsje-hettinga-omrop-fryslan-faalt-in-malta-zaak/> [krigen 15 april 2018].\n‘Culturele Hoofdstad waagt zich niet aan protest na moord Malta’, Leeuwarder Courant, 16 april 2018 <http://www.lc.nl/friesland/Culturele-Hoofdstad-waagt-zich-niet-aan-protest-na-moord-Malta-23094093.html> [krigen 17 april 2018]. De útspraak wie yn reaksje op in iepen brief fan PEN Nederland.\nít foarbyld wolle wy wêze


Kollum Willem Schoorstra: Al stjerre leafsten, leafde stjert net | ensafh\nKollum Willem Schoorstra: Al stjerre leafsten, leafde stjert net\nPleatst op 10 november 2020\nMoarns by de kofje tikke de dei op it rút. Sa’n hjerstdei dy’t seldsum moai wêze kin. In dei dêr’t begripen as ‘yntym’ en ‘ynmoedich’ op fan tapassing binne. In dei as in âldere freon of freondin, dy’t jo útnûget om derop út te gean. Sa’n útnûging wegerje jo fansels net. Boppedat sei Pyt ús ta dat it sintsje der middeis ek noch bykomme soe. Dus wie it in kwestje fan de rinskuon oan te lûken, in flaubyt mei te nimmen en noch ien kear te pisjen foar’t men ôfstekt.


Slûs Starum folle goedkeaper | Omrop Fryslân (advertinsje)\nSlûs Starum folle goedkeaper 07 maaie 2011 - 11:31\nDe ferdûbeling fan de slûs by Starum pakt tsien miljoen euro goedkeaper út as earder tocht. Ballast Nedam mei de slûs oanlizze, hat de provinsje besletten. It wurk is ûnderdiel fan it twadde part fan it Fryske Marreprojekt, dat him foaral rjochtet op de tangongspoarten fan Fryslân. Benammen de slûs by Starum is no in belangryk knipepunt. De hjoeddeistige slûs kin de drokte simmerdeis net oan. De nije slûs sil der foar it each hiel grien útsjen.\nKorreksje meldeTrefwurden: argyfLês foarView the discussion thread.Diel dit berjocht op: 07-05Lulkens oer brêgejild Warten 07-05Katten bedriigje greidefûgels Besjoch ek...


Himmelwike: Grutte maitiidshimmel tsjin swalkôffal - Nijs en parseberjochten - Aktueel - Frysk - Gemeente Littenseradiel\nHimmelwike: Grutte maitiidshimmel tsjin swalkôffal (17-02-2017)\nDe gemeente Littenseradiel stiet fan 20 oant en mei 24 maart 2017 wer yn it teken fan it opromjen fan swalkôffal. Yn de Himmelwike leare bern hoe skealik swalkôffal is foar mins en miljeu en wat se dêr sels tsjin dwaan kinne.\nBasisskoallen en ferienings út de Fryske gemeenten wêrûnder Littenseradiel, stride alle jierren tegearre mei Omrin tsjin swalkôffal.\nSkoallen yn Littenseradiel dy dit jier meidogge oan de Himmelwike kinne ek dit jier it programma útwreidzje mei in nije spesjale gratis teaterles oer swalkôffal.\nDe skoalle of feriening dy’t yn ús gemeente it measte swalkôffal sammelt, wint de Himmelwikebokaal. CBS ‘De Reinbôge’ út Hilaard wûn yn 2016 de bokaal.\nAlle basisskoallen yn Littenseradiel binne krektlyn útnoege om mei te dwaan oan de Himmelwike. Oanmelde kin oant 1 maart 2017. Sjoch foar mear ynformaasje, foto’s, nijsgjirrige weetsjes en lespakketten op www.himmelwike.nl of www.nederlandschoon.nl.\nNederlânske oersetting fan 'Himmelwike: Grutte maitiidshimmel tsjin swalkôffal'.


Doanjewerstâl - Wikipedy\n(Trochwiisd fan Gritenij Doanjewerstâl)\nOsingastate yn Langwar, it gemeentehûs fan Doanjewerstâl.\nWapen fan Doanjewerstâl\ngrutste plak Sint-Nyk\nynwennertal 6.284 (1980)\nbefolkingstichtens 49,9 / km²\noerflak 126,00 km²\nDoanjewerstâl (Nederlânsk en offisjeel: Doniawerstal) is in eardere gemeente yn it suden fan Fryslân. Dizze gemeente hie op 1 jannewaris 1980 6.284 ynwenners en besloech in oerflak fan 126,00 km².\nDe gritenij waard om 1350 stiften, dêrfoar wie dizze gryt mei Lemsterlân ferbûn. De gritenij Doanjewestâl waard yn 1851 in gemeente nei de ynfiering yn Nederlân fan de gemeentewet fan Thorbecke.\nBy de gemeentlike weryndieling fan 1984 is it grutste part opgongen yn in de nije gemeente Skarsterlân. Allinnich it stik westlik fan de Kûfurd is by Wymbritseradiel kaam.\nIt haadplak wie Langwar, mei 856 ynwenners yn 1980, mar it grutste plak wie Sint-Nyk, mei in befolking fan 2.790 minsken. De oare doarpen yn de gemeente wienen: Boarnsweach, De Broek, Diken, Dunegea, Goaiïngaryp, Jiskenhuzen, Kûfurderrige, Legemar, Aldeouwer, Ousterhaule, Ousternijegea, Skarsterbrêge, Teroele en Tsjerkgaast.\nList fan boargemasters fan Doanjewerstâl\n↑ Jansma, Klaas, Friesland en Zijn 44 Gemeenten, Ljouwert, 1981 (Frysk Deiblêd), ISBN 9 06 48 00 154, s. 16.\nOfbylden dy't by dit ûnderwerp hearre, binne te finen yn de kategory Doniawerstal fan Wikimedia Commons.\nUntfongen fan "https://fy.wikipedia.org/w/index.php?title=Doanjewerstâl&oldid=962785"


Brecht Wassenaar is ferrast troch it grutte tal kreativelingen yn Fryslân | Omrop Fryslân\n28 maaie 2019 - 11:57\n"Ik wie ferrast trochdat der safolle minsken hjir wenje dy't ek mei keunst en kultuer dwaande binne." Sa sjocht de 29-jierrige Brecht Wassenaar werom op it Kulturele Haadstêdjier. Se is aktrise en teätermakker en fielt har no einlik thús yn Ljouwert.\nOan wurk gjin gebrek. Brecht jout kultuerlessen op skoallen, spilet by Tryater en yn de Omrop Fryslân-searje 'Kening Hert & Harry Hazze' en regissearret it iepenloftspul 'De Riedselman' fan Aldegea (Sm).\n"Foarich jier gebeurde der fan alles en koe ik hiel maklik oare minsken moetsje dy't itselde dogge as ik, mar bygelyks yn in oare dissipline. Minsken dy'tst oars net sa gau treffe soest", fertelt Wassenaar. It wie foar har in gerêststelling, dat der ek yn Fryslân in soad kreative en ynspirearjende jonge makkers binne.\nBrecht hat nei har stúdzje faak twivele oft se net nei it Westen ferhúzje moast. Se is net fuortgien, mar fielde har hjir net altyd goed by. Dat is no feroare. "Nei 2018 fiel ik my mear thús hjir en sjoch ik dat hjir ek kânsen binne."\nFerslachjouwer Wendy Kennedy yn petear mei aktrise en teätermakker Brecht Wassenaar\nIt Kulturele Haadstêdjier sit derop. De keunst en kultuer yn Fryslân hawwe in flinke boost krigen. Mar is dat bliuwend? Om dit te ûndersykjen folget Omrop Fryslân dit jier ferskate jonge kreativelingen dy't der bewust foar kieze om yn Fryslân te bliuwen, om't se hjir kânsen sjogge. Earder seagen we by Wytse Dijkstra en Esther de Jong.\nkultuer LF2018 Tryater keunst legacy Brecht Wassenaar teatermakker\nBoargemaster Smellingerlân slút Drachtster drugswenning


Gerroltsmastate - Wikipedy\nGerroltsmastate of Gerroltsmastins wie in state noardeastlik fan Ljussens, gemeente Dongeradiel. Op it terrein stiet in pleats, de stinswier is ôfgroeven. De stins wurdt yn 1486 neamd as steande oan de seedyk, dêr't de Dyksterwei de dyk trochsnijt.\nGerroltsmastate yn 2010\nSchotanus-Halmakaart, himrik Ljussens mei Gerroltsma\nNei alle gedachten wie Sywrd Gherroldsma, dy't yn 1486 yn ien sike neamd wurdt mei 'Nitta to Kempaweer', de bewenner fan Gerroltsmastins. Yn 1511 wie Gerrolt Gerlsma bewenner en Popke Meckama eigener. Yn 1543 wie dat Meijne Gerroltsma en yn 1576 komt Sijbe fan Peijma as bewenner foar. Hy wie boargemaster fan Dokkum. Syn soan Tsietse what der lang wenne; mar yn 1640 kommm sy lykwols yn Dokkum foar en krektas oare stagen Peijma binne se roomsk bleaun. Yn 1646 wurdt Gerroltsma ferkocht, wêrby't neamd wurde: "seker heerlijcke stins, versien met verscheijden camers, toorn, verwulfte kelders ende andere accommoditeiten, mitsgaders alle vordere huijsinge ter plaatse staende'. Ek wienen der tunen, hôvingen en in skuorre. De tsjerke fan Ljussens makke oanspraak op in stik lân yn de stinsfinne.\nDe kaart fan Schotanus-Halma jout Gerroltsma as oansjenlike hofstee. No stiet der in pleats fan it kop-hals-romptype, wêrfan it foarhûs yn 1930 fernijd is. Yn de hals sit in tige dikke muorre. Un der it hûs rinne kelders, dy't flak dekt binne, mar dêr't ek in grouwe muorre yn sit.\n1486 Sywrd Gherroldsma\n1511 Popke Meckama eigener, Gerrolt Gerlsma bewenner\n1576 Sijbe fan Peijma\nTsietse fan Peijma\nOpfrege fan "https://fy.wikipedia.org/w/index.php?title=Gerroltsmastate&oldid=916325"\nDizze side is it lêst bewurke op 10 apr 2018 om 19.21.


Iepen FK Jeu de Pelote wer los | Omrop Fryslân Skip to main content\nIepen FK Jeu de Pelote wer los 19 jun 2006 - 23:06\nMoandeitejûn set yn Easterlittens de achtste edysje fan it Iepen Frysk Kampioenskip Jeu de Pelote útein. Jeu de Pelote is de Belgyske keatsfariant. Der binne dit jier 21 dielnimmers, dat binne der twa minder as ferline jier. Dochs is it pelotetoernoai hiel populêr. De organisearjende kommisje út Easterlittens hopet dat de KNKB yn de takomst meidwaan wol oan de organisaasje fan it toernoai.\nKorreksje meldeLês foarTrefwurden: argyfView the discussion thread.Diel dit berjocht op: 19-06Weening net yn 'Noord-Nederland' 19-06Klachten fleanbasis akseptabel Besjoch ek...


Tamminga beëage lieder CDA | Omrop Fryslân (advertinsje)\nTamminga beëage lieder CDA 24 apr 2008 - 19:29\nDouwe Tamminga fan Garyp wurdt nei alle gedachten de nije foarsitter fan it CDA yn Fryslân. De 61-jierrige Tamminga wie oant ein ferline jier algemien direkteur fan Friesland Foods Butter, in ûnderdiel fan Royal Friesland Foods. Fierder hie er ferskate bestjoerlike funksjes.\nIt CDA sit sûnder foarsitter sûnt Pé Miedema yn novimber opstapte. Dat die er nei oanlieding fan in kritysk rapport oer syn funskjonearjen by de steateferkiezings ferline jier\nKorreksje meldeTrefwurden: argyfLês foarView the discussion thread.Diel dit berjocht op: 24-04Minder ferkearsdeaden yn 2007 24-04Jild kennissintrum Akademy Besjoch ek...


Omstikken en sydstikken » Gaestmar, Jan fan 'e » 1907 - Pag. 210 | Delpher\nNeipraet oer sportfriezendom.\nDe skriuwer hat it oan 'e stök mei immen der't er heech by opsjucht, mar dy't er dêrom döchs yn alles altyd gjin gelyk jaen kin. — Unfryske gearlapsels. — It komt yetris to praet oer Utert, Ynskedé en Wynskoaten. — Der wirdt mei los krüd sketten op 'e skriuwer syn doelwyt. — In minlik ferske oer minnens. In brief üt, en ek alwer oer Utert, mar ek oer Dimter koeke, en in Noarger rün, (net oer Oabe Skroar-en-dys). — De skriuwer anderet mei in droech praetsje. — Yet in brief, nou op rym; it andertis twisken 'e ryglen to lézen.\nNou is 't hjir skieik net mear to hirden,\nHa 'k soarch, de wrald wirdt my t' onrom.\nFordeald! üs jong Sportfriezendom Smeit sokke onfoege nije wirden\nDat ik stean fen forbazing stom.\nSa rymde üs alde Waling-om yn Sljucht en Rjucht. k Hie t net sa rom en tocht: as 'k dit mar goed üntkom! Ik fielde foart wol det dy bom wier roaid op my; ik stie al krom en seach al nei in skülherntsje om\nHwent det ha 'k leard ünder 'e soldaterij. Us kaptein hold üs altyd foar: „Flink den vijand in 't gezicht zien, maar vóór alles: zoek dekking!" en det woe der by üs allegearre wol yn. Sa kroep ik den efter in póltsje gêrs en wachte yn tüzen noeden.\nMar stiet it mei üs tael sa min —\nHo heech se priisge wirdt as ryk —\nDet for in utering sa bryk Men gjin goed Frysk mear fine kin?\nIk loerde al ris boppe myn póltsje üt en tocht: komt der hast hwet?\nNé, ryk is 't Frysk! gryp mar yn 't roun!\nKrekt hwet ik altyd sein ha.